"Balkoiz balkoi, atez ate"

Harrituta geratuko da Olentzero Bergarako balkoiak ikusita.

Ikusgarria da, benetan, Bergara Garbia plataformak abiatu duen kanpaina. Harrituta nago herrian hondakinak erraustearen alde zenbat lagun dagoen jabetuta. Baina balkoian zabor poltsak jarri dituzten herritarren artean ez dut uste inork etxe ondoan erraustegia nahi duenik. Erraustegiaren aurka erantzun sendoa izan da non jarriko zen esaten hasi zirenetik, Urnietan, Irunen eta Hondarribian, Lasarte-Orian edo Usurbilen. Herri honetan jarri zen duela ia lau urte zabor-hondakinak jasotzeko atez ateko bilketa sistema, erraustegiak alternatiba zuela frogatuz. Gero jarri da martxan Hernanin, Oiartzunen eta Antzuolan. Datorren urtean Bergaran eta Oñatin jarriko dela iragarri dute.

Hernanin ezagutu dut nik atez ateko sistema hau eta oso eraginkorra dela ikusi dut, Europa osora zabaltzeko modukoa. Ez dago herri hauetan lortu den birziklatze datuei begiratu beharrik, beira, plastikoa, papera eta organikoa aparte aterata, geratzen den zaborra huskeria dela segituan konturatzen da bat etxean bertan. Horrentzat ez dago hainbeste milioi eta milioi balio duen erraustegiaren beharrik.

Bosgarren edukiontzia jartzearen alde daudenentzat atez atekora ohitzea oso erraza izango dela uste dut; azken finean, biltzeko sistema da soilik aldatzen dena. Hondakinak behin etxean bereizita, jaisteko modua aldatzen da, dagokien edukiontzietara eraman beharrean, etxe atarira eraman dagokion egunean dagokiona. Hala ere, herritar zabar asko dago dena batera botatzen jarraitu nahi duena. Horiei erakutsi egin behar zaie, horien jarrera zuzendu beharra dago. Eta bosgarren edukiontziak jarri diren tokietan ez da nabarmen jaitsi edukiontzi berdeetan dena nahastuta jasotzen den zabor kopurua. Atez ate biltzen den tokietan bai. Horixe da zikina eta garestia: zabor poltsan dena batera bota eta erraustea. Krisi garaian ehunka milioi euro erretzea eta airea zikintzea. Atez ateko bilketa hobetu daiteke, seguru, baina horretarako zabaldu eta ezagutu egin behar da, dituen gauza onak indartu eta eragozpenak zuzendu. Ezagutzeko, Hernanira etorri... edo Antzuolan bertan informa zaitezkete. Sistema ez da zikina, ezta konplikatua ere, herrian lanpostuak sortuko ditu... Nire ustez, sistema hain interesgarria izanik, harritu egin nau, ondo ezagutu aurretik, probatu gabe, atez ateko sistemaren aurka sinatu eta balkoian poltsa jarri duten herritarren kopuruak eta nokeatu horiek guztiak errausketaren alde egon daitezkeela pentsatzeak. Usteak sarri erdia ustela dauka, ez daukat zalantzarik, agian oker nabil, eta, seguru aski, hobe oker banabil. Zoritxarrez, hondakinak jasotzeko moduen eztabaida gaiztotu egin da, baina, zorionez, xextrak gure etxeetara ekarri du afera; beraz, herritarrek eta herritarren ordezkariek gai izan behar dugu modu eraginkor batean erantzun eta, ahal bada, erraustegia baino irtenbide askoz merkeago eta garbiagoa topatzeko. Nire iritziz, atez atekoa da bidea, baina beste batzuk egon daitezke. Gaur egun, arnasa eta aire garbia behar dugula uste dut, batez ere itoko gaituen krisitik ateratzeko.

--------------------

Jon Altuna

(Hernanin bizi den bergararra)

Bergara


Lagun Aro-Gescrap Bizkaia derbia, igandean, zuzenean

Saskibaloi neurketa 12:15etik aurrera izango da ikusgai ETB-1en eta eitb.com.

Endesa Ligan jokatuko den saskibaloi derbia zuzenean eskainiko dute ETB-1ek eta eitb.com-ek igande honetan, 12:15ean hasita. Lagun Aro eta Gescrap Bizkaia taldeen arteko norgehiagokaren berri Asier Arangurenek eta Josean Aldalurrek emango dute, eta Juan de la Vegak elkarrizketak egin eta armailetako giroa bilduko du.

Ohi denez, ETB-1ek herri kirolen tartea zabalduko du 16:00etan, Euskadiko Harrijasotzaileen Txapelketa eskaintzeko. Koldo Aldalurrek egingo du kontakizuna.

Azken kirol hitzorduak Eibarrera eramango gaitu. Astelenan jokatuko den pilota jaialdia zuzenean izango da ikusgai 17:00etatik aurrera ETB-1en eta eitb.com-en. Lau t'erdiko txapelketako neurketa izango da ikusgai lehendabizi: Arretxe II-Mendizabal III. Ondoren, binakako bi partida jokatuko dira: Xala-Barriola / Irujo-Laskurain eta Olazabal-Arruti / Ongay-Larrinaga. Xabier Euzkitzek, Joxan Tolosak eta Elena Azpeitiak osatuko dute esatari taldea.


Garaipena Mundarrok, azken minutuan

Puntu bakarrarekin konformatu beharko zuela zirudienean, azken minutuan egin zuen gola Mundarrok, Aitor Labakaren burukadari esker, eta etxean geratu zen garaipena. 1-0 nagusitu zitzaizkion moreak Rotetari, larunbatean, eta zazpigarren postuan bukatuko dute urtea, Ohorezko Erregional Mailan.

Berdindua izan zen partidua Zarkumendegin. Urduri hasi zen Mundarro, eta Roteta izan zen baloiaren jabe, aurreneko minutuetan. Baina biek aukerak izanda ere, hutsean joan ziren atsedenaldira.

Bigarren zatian, nagusi

Bigarren zatian, berriz, hobera egin zuten etxekoek, baloiaren jabetza lortuta, nahiz eta gola egiteko biderik aurkitu ez. Azken minutuan aldatu zen dena moreentzat, Labakaren burukada Rotetaren sarera iritsi zenean.


TOKIKOMen 7. Batzar Orokorra, edukien artxiboa eta multimedia jomugan

TOKIKOMek bere zazpigarren ohiko Batzar Orokorra egin zuen Eibarren joan den barikuan, 2018ko balantzea eta 2019ko kudeaketa-plana onartzeko.

Toki-komunikabideen taldeko presidenteak, Jone Guenetxeak, toki-komunikabide txikien kohesioa lantzeko egindako eta egiteko asmoa dauden lanak goraipatu zituen batzarrean. Besteak beste, 2018an paperezko aldizkarietarako edizio-sistema bateratua inplementatzeko egindako lana, eta 2019an martxan ipintzeko asmoa dagoen Tokimedia multimedia-zerbitzari komuna aipatu zituen adibide modura. Lan teknikoetatik aparte, Guenetxeak "txalotu eta eskertu" egin zuen TOKIKOMek EAEko erakundeen diru-laguntza eredu berria lantzen egindako lana, “toki-komunikabideon lana nabarmentzen eta balioan jartzen”.

Tokikoen garrantzia

Alaitz Artolozabalek, TOKIKOMeko zuzendariak, toki-komunikabideen garrantzia aldarrikatu zuen 2018ko jardueraren errepasoari ekin aurretik: “TOKIKOMeko komunikabideok Hekimenen barruan dauden medio digital guztien trafikoaren %41 eragin genuen 2018an, eta horrek argi uzten du gure garrantzia estrategikoa”.

TOKIKOMen 2019ko erronka nagusia bazkide dituen komunikabideen arteko kohesioa landu eta errazteko tresnak garatzen jarraitzea izango da. Hala, indar berezia ipiniko du honakoetan, besteak beste:

Paperezko argitalpenetarako edizio-sistema bateratua hedatzen eta hark posible egiten duen artxibo bateratua ustiatzeko aukerak aztertzen

Medio digitaletarako Tokimedia artxibo multimedia bateratua abiatzen, argazkiak eta multimedia materiala modu koordinatuan artxibatu eta ustiatzeko

Toki-komunikabideen eta 2018an sortutako Ttap aldizkari digitalaren arteko eduki jarioa sustatzen

Batzarra amaitzeko, tarte bat eskaini zitzaion Urola Kosta bailarako toki-komunikabideek emandako aurrerapausoari. Urtetako saiakeren ondorioz, eskualde horretako hainbat komunikabidek bide komuna adostu eta egitura bakar batean batuko dira, “baliabideak hobeto aprobetxatu eta sinergiak sortze aldera”.


Herriarteko txapelketa hasiko du gaur Lasarte-Oriak

Iluntzean ekingo dio Lasarte-Oriak herriarteko txapelketari. Zizurkilen aurka jokatuko du final-zortzirenetako joaneko kanporaketa, arratsaldeko 20:00etatik aurrera Intxaur frontoian. Talde gaztea dute, eta zaila izango da iazko balentria berdintzea.

Maiatzaren 10eko asteburuan hasi zen ofizialki Gipuzkoako Herriarteko txapelketa. Hiru modalitate bildu ditu aurtengo txapelketak. Eskuz 22 herrik hartuko dute parte, zortzik palan eta hiruk zesta-puntan.

Lasarteoriatarrek eskuzkoan soilik hartuko dute parte. Kadete mailan, Julen Urruzolak eta Alex Etxeberriak jokatuko dute. Jubenil mailan Jagoba Mendizabalek eta Eneko Sarasolak. Senior mailan, azkenik, Jon Pello Artetxek eta Mikel Elolak. Ordezkoen aulkitxoan berriz, Axier Arteaga, Aritz Urkia eta Xabi Arteaga eseriko dira.

“Kanporaketa zail dago, talde oso gaztea dugulako eta kadete eta jubeniletan lehen urteko pilotariak ditugulako. Hori bai, seniorretan bikote txukuna daukagu eta lan ona eginez gero, maila nagusian ez da horren erraza izango guri irabaztea”, dio Jose Felix Solano Intzako prestatzaileak.

Dena den, iazko balentria berdintzea garesti dago. Batetik, zizurkildarren hiru bikoteak fidagarriak eta maila onekoak direlako eta bestetik, iaz finalaurrekoetaraino iritsi zirelako lasarteoriatarrak, Donostiaren aurka jokatuz. Herritarrek Atanon 2-1 aurrea hartu bazuten ere, ekainaren 29an San Pedro egunez Michelinen jokatutako itzulerakoan 1-2 galdu zuten. Kontrako tanteoak kondenatu zituen herritarrak. Finalean Oiartzun garaituta txapeldun izan ziren gerora donostiarrak.

Aurten egoera bestelakoa da, belaunaldi aldaketa izan du Lasarte-Oriako taldeak eta helburua ahalik eta lan txukunena egitea izango da, bestelako helbururik jarri gabe.

Gainontzeko txapelketak

Bestalde, Udaberri txapelketan, bi partidu jokatu ziren joan den astean Michelingo pilotalekuan. Intzako Solanok 22-5 menderatu zuen Gaztelekuko Etxeberria lau t´erdian eta Jon Pello Artetxeren aurkaria, Antiguako Iribar, ez zen kantxara azaldu. Ondorioz, 22-0 irabazi zuen herritarrak. Artetxe kanporaketa fasera pasako da ligaxkan bigarren eginda. Solanok, lesioak tarteko, ez du pasatzerik izan hirugarren sailkatuta.

Azkenik, Axier Arteagak eta Gorrotxategi hernaniarrak Bergarako Torneo entzutetsuko finala jokatuko dute astelehenean, Dario errioxarra eta Perez arabarraren aurka. Afizionatu mailan joka daitekeen partidarik handienetakoa da.


Ttakun Taberna Pulpo lehen postua lortzeko lehian

Ttakun Taberna Pulpoko jokalarien deialdia Zumaiarrei:

Gabon Zumaiarrak! !

Pulpoko jubenil neskak gara eta bihar IGANDEA 12:30tan Espainiako 8 onenetan sartzeko aukera jokatzen dugu. Horretarako zuen animoak ezinbestekoak dira!!! Bihar danak resakakin hemen ikusi nahi zaituztegu! !

ESKERRIK ASKOO!! TA AUPA PULPOOO! !


Oyarzabal: 'Konferentzia hankamotz jaio da, biktimak ez daudelako'

EAEko PPko idazkari orokorrak bakearen alde "arriskatzeko" prest dagoela esan du, baina ordain politikorik gabe.

Lokarrik Donostian antolatu duen Konferentzia"hankamotz" jaio dela esan du Iñaki Oyarzabalek, EAEko PPko idazkari orokorrak, "ezker abertzaleak sortuta delako batetik, eta bestetik, terrorismoaren biktimak ez direlako gonbidatuak izan".

Radio Euskadiko "Boulevard" saioan elkarrizketatu dute Oyarzabal eta bertan, bilkura eta "eszenografia" honekin ezker abertzaleak indarkeriaren historiaren kontakizun propioa idatzi nahi duela salatu du, eta nazionalistak eta sozialistak euren "tranpan" erori direla esan du. Terrorismoarekin amaitzea bere alderdiari inori baino gehiagori interesatzen zaiola azpimarratu du, Euskadin euren ideiak askatasunez defendatzea ekarriko duelako horrek Oyarzabelen esanetan, baina horrelako ekimenek bakeari ordain politikoa jartzen diotela gaineratu du.

Gainera, gai honen inguruan, gobernu zentrala eta EAEko gobernua "aldaroka ibili" direla kritikatu du, eta Mariano Rajoy buru izango duen Gobernuak bakea "askoz lehenago" ekarriko duela esan du Oyarzabalek, "zuhurtziaz" jokatuko duelako.


Ormaiztegiri irabazita, maila mantentzeko aukera gehiago ditu Soraluze BKE-k

22-16 irabazi dute bergararrek, eta, orain, hiru talde dituzte atzetik sailkapenean. "Irabazi egin dugu, bai; baina, Haritzak ere bai. Hiru talde ditugu atzetik sailkapenean, eta, zain egon behar dugu oraindik. Dena den, aurrerapauso bat gehiago eman dugu gaur", esan du lehiaren bukaeran Edu Orgaz entrenatzaileak.

Ormaiztegirendako ere partidua erabakigarria izan da. Irabazi edo irabazi izan da eurendako premisa. Eta bi taldeek zuten puntu beharra antzeman egin da kantxan. Tentsio handiko lehia izan da, baina, ez da joko zikinik egon.

Bi taldeek garbi izan dute zein zen euren lana. Bergararren oso ondo egin dute lan hori. "Euren jokoa geratzea zen gure helburua. Kontraerasoak ekidin edo moztu. Joko geldoa egitera behartu behar genituen, eta, lortu dugula esango nuke", esan du Orgazek.

Bereziki, bigarren zatiaren lehen ordu laurdena izan da erabakigarria. Atsedenera bi golekoa errentarekin heldu ostean (10-8) ondo jokatu dituzte euren aukerak bergararrek. Erasoan fin ibili dira eta baita defentsan ere. Hori horrela, Ormaiztegiri asko kosta zaio jaurtiketa garbiak topatzea. Eta, lortu duenean, han egon da Gorriti atezaina. Geldialdi erabakigarriak eginez. Tarte horretan, 6-2ko partziala egin dute etxekoek.

Bost-sei goleko errenta

16-10ekoarekin hutsartea eskatu du Ormaiztegiko entrenatzaileak. Bergararren erasoko jokoa gelditu guran, emaitza handirik eman ez dion, hainbat aldaketa egin ditu. Orgazen taldeak errenta bost eta sei golen artean mantendu du.

27. minutuan bi jokalari gutxiagorekin geratu dira etxekoak eta Ormaiztegik hortzak estutu ditu markagailua estutze aldera. Baina, bergararrek ez dute huts egin azken minutuetan, eta, bizirik mantentzeko puntu garrantzitsuak lortu dituzte.


Hau Egia da!

Bi urte. Erraz esaten da bi urte igaro direla Hau Egia Da! egitasmoa martxan jarri genuenetik. Erraz esaten da, baina zail da egiten. Egiten, garatzen, sortzen, nahasten, antolatzen…

Egitasmoa lerro hauen bitartez ezagutzen ari bazara, labur esanda, Hau Egia Da! egitasmoa kulturartekotasuna ardatz hartuta Egia auzoko kultur aniztasuna landu nahi duen egitasmo bat da; espazio berriak sortu, auzotar ezberdinak ezagutu, saretu, eraldatu…

Eragile eta norbanako ezberdinak ari gara lanean, bakoitza bere lan egiteko modu eta ikuskerarekin, bere alde on eta txarrekin. Baina, denak gabiltza auzoa eraldatzeko norabide berdina topatu nahian. Etengabeko hausnarketa prozesuetan; nondik, norentzat, zergatik, zertarako…nork bere burua nahiz proiektua bera ikusiz, berrikusiz, zalantzan jarriz. Lantzeko ertz ugari dituen egitasmoa da Hau Egia Da! eta pixkanaka ari gara horretan.

Maiatzaren 21ean Kultur Aniztasunaren Nazioarteko eguna izan zela gogoratuz, lerro hauek aprobetxatu nahiko genituzke kultur aniztasunaren eta hizkuntzaren arteko hausnarketa bat egiteko.

Proiektuan gauza asko jarri nahi ditugu erdigunean, eta ez dugu horiek mailakatzeko inongo asmorik. Baina, erdigunean jarri nahi ditugun auzi guzti horiek nola gurutzatzen diren eta gurutzaketa horiek nola landuko ditugun arretaz pentsatzea ezinbestekoa izango da. Erdigunean jarritako ideia batek garrantzia galtzen duenean, erdigune izateari uzten baitio, eta beraz, bigarren planora pasatzen da, eta beraz, proiektuak zentzuaren zatia bat galtzen du.

Bada, erdigune horretan jarri dugun gauzetako bat hizkuntza aniztasuna izan da eta, nola ez euskara. Nahiko genuke euskara izatea auzotar guztion arteko kohesiorako hizkuntza, eta auzora iritsi berrientzako harrera hizkuntza. Donostian ere hala izatea nahiko genuke.

Guk antolatutako egitasmoetan jartzen eta jarriko ditugu beharrezko diren baliabideak hizkuntza eskubideak errespeta daitezen; xuxurlariak, itzultzaileak, euskarri eleaniztunak… Baina argi dagoena da auzo osoa euskalduntzeko ez dugula nahikoa baliabiderik izango, proiektuak euskaratik urrun bizi direnak gerturatzea lortzen baditu, ez da gutxi izango. Kultur aniztasuna landu nahi duen eta hizkuntz aniztasuna lantzen ez duen egitasmorik ulertzen.

Baina, halako proiektuek segida izateko, behar dugu erakundeen eta bestelako eragile batzuen borondatea eta babesa. Behar dugu euskara harrera hizkuntza izateko baliabideak jartzea, euskara ikastea doakoa izatea, euskara ikasteko diru-laguntzak jasotzeko errolda beharrezkoa ez izatea, paisai linguistikoa euskalduntzeko inbertsio gehiago egitea…

Guk duela bi urte hasi genuen bidean, badugu nahikoa indar eta gogo aurrera egiteko. Gora auzogintza! Gora Hau Egia Da!

Egilea: Hau Egia Da sarea


Altsasuko turismo bulegoa hartuko duen lokomotora

Dagoeneko Sunsundegui enpresan dago Altsasuko turismo bulegoa izanen den lokomotora. Ostiral arratsaldean ekarri zuten Zaragozako Enajenación de Material Ferroviario SA-ko biltegitik Sunsundeguira eta han turismo bulego gisa egokitzeaz eta falta litezkeen piezak jartzeaz arduratuko dira. Hiruzpalau hilabete beharko dituzte horretarako, nahikoa lan baitago guztia berritzen.Sakanako Mankomunitateak erosi duen lokomotora Mitshubisi etxeko 279 modelokoa da, 60. hamarkadako tren makina elektrikoa. 80 tona pisatzen ditu eta 17 metro luze ditu. Altsasun egonen den turismo bulegoa hartuko du lokomotorak. Horretarako, erdiko aldea hustu eginen da, baina gidarien bi kabinak mantendu eginen dira, bisitariek eta txikienek gertutik ezagutzeko aukera izan dezaten. Turismo bulegoaz gain, berez makina "erakargarri" bat da.


Artseniko fabrikak

Iñigo Aranbarriren aste honetako iritzi artikulua: 'Artseniko fabrikak'.

Artseniko-dosi txikiak dira. Hor ematen dizkigute, egunero, oharkabean kasik. Gosaritik afarira, dietistek aholkatu baino maizagotan, zizka eta mizka, trixka-mixka. Eta zer, berdin antzean segitzen dugu, zer dute ba berbok, konturatu orduko, kutsatuta gaudela jabetzen garen arte, toxikatu, eri handi. Ez dago urrutira joan beharrik, egunero gara hitzola beldurgarrien akuri, kui, laborategiko karraskari. Eta fabrika bakoitzak du bere mozkina: euskal oasia honek; liberala hark; eskubide estatua, elkarbizitza, ongizate gizartea honek, hark eta haragokoak. Tarteka, batzuentzat eta besteentzat arriskutsua den ero bat agertzen den arren agertoki gainean oihuka, drogatua seguru, gandorra ximel: «demokrazia deitzen diote, eta ez da!». (Eta bai, premiaz behar dugu poesia punka euskaraz).

BERRIA egunkarian argitaratutako iritzi artikulua. Jarraitu irakurtzen.


Herriko Enplegu Batzarra deitu dute urriaren 29rako

Laudio Herriko Enplegu Batzarraren lehen bilkura deitu dute urriaren 29rako, 18:30ean, Udaletxeko areto balioanitzean. Udalaren osoko bilkurak abuztuaren 27an eratutako Tokiko Enplegu Mahaiaren garapena jarriko du abian Laudio Udaleko Garapen Agentziak. Udalbatzak adostutako Enplegurako sektore-kontseilu honen araudia indarrean da irailaren 19az geroztik.

Parte-hartze izaerako organo berriak, enpleguaren arloan tartean sartu edo interesa erakusten duten herritar guztiak bildu nahi ditu. Eragile sozialek, hezkuntza komunitateak, erakundeetako ordezkariek eta formazio politikoek ere foro berrirako gonbitea jaso dute.

Batzar irekiarekin “Enpleguaren aldeko ituna” herrian eratzeko lehen urratsa osatuko da. Berton jasotako helburuek, proposamenek eta proiektuek ondoren Herriko Enplegu Mahaiak jorratuko duen lanaren abiapuntua ezarriko dute.

Enplegu Mahaia

Tokiko Enplegu Mahaia herriko eragile sozial, ekonomiko eta politikoen bilgune bihurtuko da. Bere helburu nagusia eztabaiden bidez adostasun puntuak erdiestea izango da. Ondorioz, lortutako akordioak ez dira botazioz erabakiko eta mahaikide bakoitzaren esku egongo da erabakiekiko lotura agertzea.

Batzarrak helarazitako proposamenez gain, Laudion enplegua sustatzeko interesa duten proposamen guztiak analizatzea, eztabaidatzea eta aurre-aukeratzea izango da bere jardunaren helburua. Udalaren ekimenez sortu denez, Udalbatzarraren aholku-egitura ere izango da.

Enplegu Mahaiak alkatea izango du presidente eta berton ondorengoak bilduko dira: Garapen Agentziako ardura duen zinegotzi ordezkaria, udal talde bakoitzeko zinegotzi bana, Udalerrian presentzia duten sindikatuen ordezkariak, Merkataritza Ganberako ordezkaritza, Enpresarioen elkarteen ordezkariak, LANBIDEren ordezkaritza pertsona bat, Merkatarien Elkarteen ordezkaritza, Udalerriko enpleguko zentro berezi edota desgaitasuna dutenen enpleguaren sustapenean lan egiten duten Elkarteen ordezkari bat, Herriko hezkuntza komunitatearen ordezkari bat eta Garapen Agentziako Arduradun Teknikoa. Hauez gain, Mahaiaren iritziz interesgarria deritzon beste edozein pertsona edo elkartek ere izango dute hitza berton.


Bi lurrikarek zortzi hildako utzi dituzte Lorcan (Murtzia)

Bizilagunak erreplika berri baten beldur dira eta hiriko parkeetan bildu dira. Beste batzuek hiritik alde egin dute eraikuntzen azpian izatea saihesteko.

Aurretik, herriak 4,4 graduko astindu bat jasan du, baina ez da kalterik izan, adinekoen etxe bat hustu behar izan dute soilik. Bigarren lurrikaran, aldiz, kalte material ugari izan dira, Larrialdirako Koordinazio Zerbitzuen arabera.

Lehen lurrikara 17:00 aldera gertatu da eta Murtziako toki askotan nabaritu dute. Besteak beste, Cartagenan, Aguilasen, Murtzian, Mazarronen eta Albaceten, Jaenene eta Almerian.

Lurrikararen epizentroa Lorcatik lau kilometrora izan da, Francisco Jodar Lorcako alkateak jakinarazi duenez. Kalte material ugari izan dira alde zaharrean, hainbat eraikin erori dira, eta beste batzuk hustu behar izan dituzte.

Halaber, Rafael Mendez Ospitala hustu dute. 100 anbulantzia baino gehiagok zaurituak eramaten lan egin dute.

Zazpiak baino lehen bigarren lurrikara bat izan da, 5,2 gradukoa. Antza denez, kalteak eragin ditu hainbat eraikinetan, besteak beste, San Diegoko Elizako Kanpandorrean, teilatuetan eta Lorcako Gazteluan.

Lorcako Udalak larrialdirako plana abian jarri du lurrikara arriskua dela eta. Halaber, Murtziako Gobernuak Lurrikaren Larrialdietarako Planaren lehen maila abian jarri du.

Jendeak beldurtuta beste toki batzuetara alde egin du, eta Sevillako bidean A-7 autobidea gainezka egon da.

Bizilagunak erreplika berri baten beldur dira eta hiriko parkeetan bildu dira. Beste batzuek hiritik alde egin dute eraikuntzen azpian izatea saihesteko.

Laguntza

Gertuko hiriei laguntza eskatu die Francisco Jodar Lorcako alkateak, "jendea artatzeko ura, elikagaiak, mantak edo koltxonetak beharrezkoak direlako".

Larrieladietarako Unitate Militarreko 350 soldadu joan dira Lorcara, Defentsa Ministerioak jakitera eman duenez. Era berean, 210 guardia zibil, erreskate zakurrak eta bi helikoptero bertaratuko dira.


Sorgin Dantza - Gure Esku Dago


2017-2018 denboraldi BIKAINA infantil mailako neskak

Astebukaera hontan bukaera eman zitzaion infantil mailari. Denboraldi oso positiboa izan dela esan daiteke, hiru taldeek sentsazio onak utzi baitituzte. Lehen fasearen amaieran, parte hartutako hiru taldeetako biek txapeldunen fasean jokatzeko txartela lortu zuten, hirugarrenak, aldiz, gutxigatik ez zuen lortu eta kopa jokatzeko sailkatu zen.

Goierri Gorri B Koparako sailkatu zen, kopan multzoko txapeldun geratu eta finalerdietara pasatzea lortu zuen. Bertan, Hernaniren aurka jokatu eta irabazi zuen Zubipen finala jokatzeko aukera lortuz. Azkoitian jokatu zen finalean ez zuten irabaztea lortu Bergararen aurka nahiz eta oso partida ona jokatu Gipuzkoako Kopako txapeldunorde geratu ziren.

Goierri Gorri A-k txapeldunen fasean ez zuen zorte onik izan lesio eta beste hainbat ezbehar direla eta partida baten baino gehiagotan arazoak izan zituzten beharrezkoak diren 8 jokalariak batzeko. Hala ere, garaipen garrantzitsuak lortu zituzten denboraldia klasifikazioaren erdialdean amaitzeko.

Goierri Gorri C-ri buruz aipamen berezia!! oso erraz gainditu zuen txapeldunen faseko lehen ligaxka, aurkari guztiei gol kopuru handiarengatik irabaziz. Finalerdietan gauzak berdin jarraitu zuen, Añorga izan zuten aurkari eta bertan 2 eta 0 gailendu ziren donostiarrei. Txapeldunen faseko finala, Kopako finala bezala Azkoitian jokatu zen giro zoragarri batekin. Mutriku izan zen finala jokatzeko txartela lortu zuen beste taldea, baina finalean ere gorriak gehiago izan ziren eta 4 eta 1 irabazi zieten mutrikuarrei kolore gorriz beteriko partida eta giro ikusgarri batean, TXAPELDUNEN FASEKO TXAPELDUN geratuz.

Laburbilduz, denboraldi bikaina hiru taldeek egin dutena. Etorkizun bikaina dute, animatu egin behar zaie berdin jarraitzeko, urruti iritsiko baitira. ZORIONAK NESKAK! !


Zaloaren aldeko txapelketak hamar talde batu ditu

Hamar taldek abestu zuten zapatuan lehiatu zen Zaloaren aldeko II. kantu txapelketan. Iaz baino maila hobea eta ikusle gehiago egon dira aurten.

Banakako bat, binakako bi eta zazpi taldeka. Halantxerik parte hartu zuten inguruetako abeslariek Zaloa Zenarruzabeitiaren aldeko kantu txapelketan. Partaide bakoitzak bina abesti kantatu zituen eta epaimahaiarentzat aukeraketa ez zen erreza izan. Etxebarriko koroan akordeoia jotzen zuen Kike Alberdiri, Xemein abesbatzako zuzendari ohi Itxaso Jaiori eta Miren Barrutia musika irakasle gizaburuagarrari tokatu zitzaien behar hori.

Sei talde irabazle

Banakako saria aurkeztu zen bakarrari eman zioten. Banba eta Anttonen abesti bat kantatu zituen Eñaut Gorosabelek gitarragaz lagunduta. Binakakoen sariak be parte hartu zuten bikote bientzat izan ziren. Horrela, Ane eta Janirek lortu zuten lehenengo saria eta Iraide eta Mirarik bigarrena. Taldekako sariak, bestalde, Naroa, Maria, Nahia eta Joanarentzat ¬lehenengoa¬, Etxebarriko neskentzat ¬bigarrena¬ eta Markinako Gazte Asanbladarentzat ¬hirugarrena¬ izan ziren.

Giro ederrean ospatu zen lehiaketa eta amaitzeko danek batera abestu eta irrintzia bota zuten «Zaloak entzuteko».


Txakolinaren Auzian kontrol kanpaina hastea onartu du Eusko Legebiltzarrak

Eusko Legebiltzarrak Txakolinaren Auzian kontrol kanpaina abian jartzea onartu du gaur. Bakartxo Tejeria Otermin Euzko Abertzaleak taldeko legebiltzarkideak aurketu duen mozioa dela-eta onartu dute erabaki hori. Tejeriak adierazi duenez, Txakolinaren Auzian “ez du inolako biderik idekita utzi nahi, norbaitek aprobetxatu nahi badu ere”. Halaber, “Arabako, Bizkaiko eta Getariako txakolinaren izen ona defendatuko” dutela jakinarazi du.

Mozio horren harira, “txakolinaren hiru jatorri-deiturek merkatuan eskuratu duten ospea babesteko eta ospe hori usurpaziorik gabe mantentzeko” Eusko Jaurlaritzak bere eskumenean dauden “neurri guztiak” jartzeko onartu dute, “auzibidea barne”.


Hitzaldi informatiboak EITBko beken inguruan

Hitzaldi informatiboak antolatu ditu EITB Taldeak EHU Unibertsitateko Komunikazio eta Zientzia Sozialen ikasleentzat.

Apirilaren 17an EITBko Hautaketa taldeak hitzaldi informatibo bat eskainiko du EITBren Bilboko egoitzako Multibox gelan, goizeko 10:00etan. Egun berean, Radio Vitorian era hitzaldi informatibo bat eskainiko dute 16:00etan.

Datorren kurtsorako, EITB taldeak eskaintzen dituen beka horietatik 6 ETBko albistegietan aritzeko izango dira, 2 ETBko kirolen sailean aritzeko, 1 ETBko errealizazio sailerako, 8 Radio Euskadin aritzeko, 3 Euskadi Irratirako, 3 Radio Vitoriarako eta 2 eitb.com-en aritzeko.

Ikasturte horretan Kazetaritzako eta Ikus-entzunezko Komunikazioko laugarren mailan matrikulatuta egongo diren ikasleei zuzendutako bekak izango dira. Lau hilabetez EITB taldeko hedabideren batean praktikak egiteko eta, beraz, lan mundua ezagutzeko aukera izango dute.

Izena emateko epea apirilaren 17tik 27ra bitartekoa izango da. Ikasleek Fakultatean bertan eman behar dute izena.


Jostailuen bigarren aukera

Haiekin aspertu eta etxeko txoko batean baztertuta zeuden jostailuei bigarren aukera eman zieten larunbatean Irurtzunen. Pasa den aste guztian Atakondoa eskola publikoan jasotako jostailu eta jokoak truke azokarako lehengai bihurtu ziren. Irurtzungo eta Arakilgo txikitxoek ikastetxean jasotako txartelarekin, asko begiratu ondoren, etxera jolas berri bat eramateko aukera izan zuten. Horretaz aparte, hainbat jostailuekin jolasteko eta jolasean aritzeko aukera izan zuten haurrek. Soberan gelditu ziren jostailuak Senegalgo umeekin lan egiten duen gobernuz kanpoko erakunde bati eman zieten.

Atakondoako Guraso Elkarteak, Itxipuruk, Irurtzun aldeko Oinarrizko Gizarte Zerbitzuak eta Sakanako Mankomunitateko Inmigrazio Zerbitzuak antolatu zuten jostailu trukaketa. Helburua “neska-mutilak trukaketak dituen onuren inguruan sentsibilizatzea da, “elkarbanatzearen eta aldatzearen baloreak transmitituz”. Aldi berean, txikiei “zaharrak balioa duela” ikusarazi nahi izan zieten, “jostailuen kontsumoaren aurrean jarrera kritikoa sustatuz”.

Argazkiak: Irurtzun aldeko Oinarrizko Gizarte Zerbitzua.


Lokal hutsak, merkataritzara

Lokal hutsak merkataritza jardueretara bideratzeko laguntzen bigarren txanda hasi da. Udalak merkataritza sektorea “biziberritu” nahi du neurri honekin. 10.000 euroko partida prestatu dute. Laguntzak, gehienez, 2.000 eurokoak izango dira salerosketen kasuan eta 300 edo 200 eurokoak hilean alokairuarenean.

Beasainen merkataritza-jardueraren bat abiatzeko interesa duten pertsona fisiko edo juridiko guztiei zuzendurik dago deialdia, edonon bizi direla ere. Eskaerak egiteko epea urriaren 30ean amaituko da. Aurkeztu beharreko agiriak hauek dira: eskaera inprimakia; pertsona fisikoek, NANaren kopia; pertsona juridikoek, IFKren kopia, legezko ordezkariaren NANa eta ordezkatzeko ahalmena duela ziurtatzen duen agiria; zerga betebeharrak egunean dituela jasotzen duen erantzukizun adierazpena; diru laguntzen onuradun izateko debeku egoeretan ez egotearen erantzukizun adierazpena; alokairuaren kontratuaren kopia edo salerosketaren eskritura publikoa diru-laguntza eskatzen den egunean erregistratutako erregistroaren informazioko ohar sinplearekin batera; jarduera ekonomikoen gaineko zergaren altaren kopia; proiektuaren azalpen txostena. Bertan puntu jorratu beharko dira, besteak beste, zein izango den burutuko den jarduera, merkatua, bezeroak eta hornitzaileak, helburuak…; komunikazio orokor finkoak eta iraunkorrak, gutxienez, euskaraz egongo direla ziurtatzen duen dokumentazioa; eta Berriz Enpresa programari atxiki bazaio, horren egiaztagiria. Igunearen edo udalaren erregistro elektronikoaren bidez helarazi behar dira dokumentu guztiak.

Oraindik martxan dagoen negozioa eskualdatzeko diru laguntzak Eusko Jaurlaritzaren Berriz Enpresa programaren baitan egingo da. “Enpesen transmisioak lagundu eta merkataritzako eremuak erakargarrieta atseginagoak egiteko” proiektua da. Halaber, lokala eskualdatzean eta negozio ildoa aldatu nahi bada, txikizkako merkataritza, pertsonei zuzendutako enpresak eta merkataritza aldetik udalerria suspertzen lagunduko duten bestelako proiektuak izan beharko dira.

Jose Migel Iturriotz kaleak, lehentasuna

Jose Migel Iturriotz kalean lokal hutsen kopurua beste eremuetan baino handiagoa denez, bertan gauzatuko diren proiektuek lehentasuna izango dute. Halere, herri osora zabaldutako laguntza da. Originaltasuna eta berrikuntza eta sortuko diren lanpostuak ere baloratuko dira eskaerek diru kopurua gaindituz gero nori eman ebazteko. Kultura, euskara eta merkataritza azpisailari dagokio oinarri hauetan aurreikusten diren laguntzak kudeatzea. Saileko teknikariak arduratuko dira aurkeztutako eskabideak aztertzeaz eta ebaluatzeaz.

Laguntza hauek iaz jarri ziren martxan. Lau eskaera jaso ziren eta 9.500 euro banatu ziren guztira.


Gazte Komunisten Batasuna: "Lanpostuak defendatu, etorkizuna irabazi"

Uribe Kostako Gazte Komunisten Batasunak honako hausnarketa egiten du datorren uztailaren 4ko mobilizazioei begira, hitzarmen kolektiboak defendatzeko: patronalak lan-erreforma nola edo hala ezarri nahi du. Horregatik langileok lanpostua eta etorkizun egokia bermatzeko dugun bide bakarra borroka bateratua da. Langileok babesten gaituen hitzarmenaren defentsa pausu bat besterik ez da burgesiaren nahien kontrako erresistentzian. Enpresariek langileon kontra jo dute lan-indarraren esplotazioa handitzeko eta langileok lortutako eskumenak ezabatzeko. Modu hura baita kapitalismoak daukan bide nakarra krisi estrukturalari aurre egiteko. Kapitalismoaren pean gutxi batzuk aberasten dira gehiengoaren lanaren bizkarretara. Krisi honetan beraiek aberatsagoak bihurtzen ari dira eta gu, langileok, pobreagoak. Langabeziaren hazkundea, lan-prekarietatea eta bizi-kostu altuak dira burgesiak erabiltzen dituen tresnak etekin gehiago ateratzeko. Klase sozialen arteko borrokan argi dago haiek hala gu geu garela, ez dagoela erdi-biderik. Argazkian, hainbat gazte komunista 2012ko irailaren 26ko grebaren piketean.

Sindikatuen dibisioak langileen posizioak ahuldu ditu azken urte hauetan. Dibisio hura sindikatuetako kupulen izate oportunistengatik izan da. Zentzu horretan, giza klase berdinekoak garenez, gure etsaiei danok bat eginez aurre egin behar diegu. Gure kolpeak norabide berdinean joan behar dira.

Gazte Komunisten Batasunetik hurrengoa proposatzen dugu: langileok baterakuntza egiteko oinarritik hasi behar gara, lantoki bakoitzean eztabaidatuz eta ekintzak eta egin beharreko helburuak antolatuz. Danok batera, antolakuntza ereduak eraiki ahal ditzakegu borroka goi mailetara bultza eginez eta horrela gure giza-klaseko intereseko helburuetara jo ahal izango dugu.

Guztion errespontsabilitatea da klase sindikalismo borrokalaria berreskuratzea, paktu sozialaren diskurtsoa bertan behera utziz eta gure posizioak indartuz oligarkiaren aurrean. Langileon baterakuntza ematen ari diren borroka partzial guztien bat egitea burutzea da, modu horretan

burgesia aseezina eta krudela aurre egin ahal duena.

Uribe Kostako Gazte Komunisten Batasuna


Mikel Esnal Gif deialdian

Gipuzkoako Igeriketa Federazioak aditzera eman duenez, Mikel Esnal larunbatean burutuko den kontzentraziora deitua izan da. Entrenamendua Donostiako Paco Yoldin igerilekuan izango da, 11:00etatik 14:00ak arte.


CAFek modu ezin hobean amaitu du urtea: 300 milioi euroko kontratu batekin

Zazpi moduluko hamahiru tranbia egingo ditu Sydneyko auzo baterako. Lan poltsa 6.900 milio eurora igo du konpainiak, markak hautsiz

Beasaingo CAF konpainia dena emanda doa, eta 2018. urtean errekor bat ezarriko du bere eskaera poltsan. 6.900 milioi euroren balioa duten kontratuek etorkizun oparoa bermatzen diote trengileari; epe ertainera are hobea izango da, Andres Arizkorreta presidentea sustatzen ari den errentagarritasunean aurrerapauso bat ematen badu.

Sydneytik (Australia) iritsi da 2018. urteari aparteko distira emango dion azken kontratua, eskaera garrantzitsua inondik ere. Great River City Rail Light partzuergoari adjudikatu diote Parramatta auzoko tren arineko lehen fasea. Horren barruan daude CAF Rail Australia eta Transdev Australasia. CAFek zazpi moduluko hamahiru tranbia hornituko ditu, Urbos modelokoak. Gainera, tren lineako sistemak eta integrazioa hornituko ditu, eta trenbideak izango dituen hamasei geltokietako plataforma, eta mantentze lanetarako eta euskarria emateko instalazioen diseinua eta eraikuntza ere egingo ditu. Azken lan horiek Laing O'Rourke ingeniaritza enpresari azpikontratatuko dizkio. CAF taldeak 300 milioi euro inguru jasoko ditu kontratu horren bitartez. Trenbideak 2023. urterako egon beharko du erabiltzeko prest.

Gaur egun, Parramattako tren arina da Hegoaldeko Gales Berriko gobernuak abian jarritako azpiegitura proiektu garrantzitsuenetako bat. Sydneyn eta Parramatta Handiaren hazkunde handiari aurre egitea eta eskualdeko garapen ekonomikoa lortzen laguntzea du xede.

CAF, munduari begira

CAFek mundu zabalean egiten ditu bere salmenta gehienak (%86), eta munduaren beste aldetik iritsi den kontratu handiak argi erakusten du Beasaingo konpainiaren lehiakortasuna ia merkatu guztietan aritzeko. Txina eta haren itzalekoak dira gaur egun ere oso urrun daudenak. CAFek 2010. urtean sortu zuen Australiako adarra. 2012an, Transport for New South Wales enpresarentzako bere lehen kontratua eskuratu zuen, sei tranbia egiteko. Ondoren, kontratua handitu zuten: beste sei tranbia. Hamabi unitate horiek Sydneyko Inner West linean dabiltza.

2016. urtean, berriz, Transport for New South Wales enpresak berriro hautatu zuen Newcastleko tren arinerako ACR sistemarekin hornitutako sei tranbia hornitzeko. Linea 2019ko otsailean jarriko dute martxan, eta ibilbide osoan katenariarik ez duen Australiako lehen linea izango da. Urte berean, gainera, Canberrako metroaren partzuergoko kide gisa, CAFek hamalau tranbia hornitzeko eta haien mantentze lana 20 urtez egiteko kontratua sinatu zuen. Eskaria Canberrako tren arineko lehen linearako izan zen.

Abenduan bertan beste kontratu sorta bat lortu zuen CAFek. Hil hasieran jakinarazi zituen Irlanda, Kolonbia eta Italiatik jasotako eskaera handiak. Trenak ez ezik, autobus elektrikoak ere egiten ditu CAFek, Vectia filialarekin, Nafarroan, eta Solarisen bitartez, Polonian. Azken horrek 88 ibilgailu egingo ditu Rigarako (Letonia). Abenduan, guztira, 525 milioi euroren eskaerak lortu ditu.


Ager Sardui zinegotzi jeltzale durangarrak kargua utziko du "arrazoi profesionalengatik"

"Durangoko Udalean egiten diren batzordeetara eta osoko bilkuretara aldizka joateko ezintasuna, eta alderdiak eta udalerriak merezi duten ardura eta dedikazioa eskatzen duen postu bati behar duen denbora ezin eskaini izana" dira Durangoko EAJk dioenez, Ager Sardui kargua uztera bultzatu duten arrazoiak.

Ager Sarduik egoera pertsonalaren eta zinegotzi karguaren arteko bateratze zailtasunak azaldu ditu. "2019ko uztailaren 1ean erronka profesional berri bati ekin nion, eta hasiera batean nire zeregin profesionala eta Durangoko zinegotzi izatea uztartzea pentsatu nuen arren, denborak arrazoia kendu dit". Orain arte Durangoko Udaleko EAJ-PNVren zerrendan hirugarrena izan denak aitortu du oso erabaki mingarria izan dela: "% 100ean sinesten dudan proiektu bat alde batera utzi behar izan dudalako. Talde bikaina dugu, bai maila pertsonalean, bai profesionalean. Talde onena Durangorentzat" azaldu du Sarduik.

Sarduiren ordezkoa: Mikel Ortega Marañon

Hemendik aurrera, Mikel Ortega Marañonek beteko du Ager Sarduiren tokia. 28 urte ditu Ortegak eta Enpresa Administrazio eta Zuzendaritzan lizentziatua da. Finantza Masterra eta Kanpo Merkataritza dituela azaldu du Durangoko EAJk. Ortegak adierazi duenez, "ilusio handiarekin" hartu duen "erronka polita" da kargu berria.


MLBN-ren jarrera “penagarria” dela deritzo Parte Zaharrean Bizi auzo elkarteak

Parte Zaharrean Bizi auzo elkarteak MLBNren aurka egin du. (Argazkia: Malen Aldalur)

Asteartean, Espainiako Merkatuen eta Lehiaren Batzordeak (MLBN), Donostiako etxe turistikoen ordenantzari helegitea jarriko ziola jakinarazi zuen, baina Parte Zaharrean Bizi auzo elkartearen aburuz, etxe turistikoen ordenantzan MLBN-ren tartean sartze hori “penagarria” da.

Auzo elkarteak gogoratu duenez, Donostiako Udalak onartzeke dauzka Parte Zaharrerako Plan Berezi bat eta Hiria Antolatzeko Plan Orokorraren moldaketa bat, ondoren argitaratua eta kontsulta publikoan bozkatzeko.

Horregatik, auzo elkartearen arabera, Batzordeak erakunde publiko guztien legedia errespetatuz jardun behar du, ez “legeditik at”. Auzo elkarteak azaldu duenez, MLBN-k lehia askea ez den beste ezerren inguruko “erabateko ezjakintasuna” eta “errespetu eza” erakusten du. Parte Zaharrean Bizik uste du Batzordeak ez dituela merkatu askea baino garrantzitsuagoak diren beste eskubide batzuk ezagutzen, hala nola, “intimitate pertsonal eta familiarraren eskubidea” edota “etxebizitza duin baterako eskubidea”.

MLBN-ren jarduera okerra dela adierazi du auzo elkartek, eta egindakoa Udalak ordenantza erregulatzeko “zaindutako mehatxu” bat baino ez dela uste dute.


Kristalezko harribitxiak

Amagoia Pia, Getariako pleno aretoan, XX. mende hasierako Pasai San Pedroko irudia duen kristala eskuan

Inurri lana izaten da artxibozainarena, beti itzalpean egitekoa, iluna eta itxia, mamian aberatsa izanagatik ere, oihartzuna oso gutxitan lortzen duen horietakoa. Horretaz badaki zer edo zer Amagoia Piak. Artxiboak txukuntzen egiten du lan pasaitarrak, kultur zerbitzuak eskaintzen dituen Errenteria-Oreretako Ereiten enpresarentzat.

Artxiboetan egin ohi duten lana itzalpetik atera nahian, denbora batetik hona, aurkikuntzen berri zabaltzen saiatzen dira, Ereitenen blogaren bidez, eta saiakera hori hasi da emaitzak ematen.

Oihartzun dezentekoa lortu dute Piaren azken aurkikuntzek, tartean, Getariako udal artxibategian topatutako altxor grafikoarenak. Kristalezko hamahiru negatibo eta hogei bat fotograbatu aurkitu ditu han artxibozainak, horietatik asko Pasaian ateratako argazkiak.

Haritik tiraka

Piak kontatu duenez, Getariako artxiboan bazuten kristalezko negatiboen berri, eta hango teknikari baten eskutik jaso zituen hark. Getarian, baina, ez zekiten nongo irudiak ziren kristalezko negatiboetan jasotakoak. Materiala arakatzen hasi, eta ezusteko galanta hartu zuen pasaitarrak. “Begiratu eta berehala konturatu nintzen Pasaiako argazkiak zirela”, gogoratu du Piak.

Ereiteneko historialari David Zapiraini aurkikuntzaren berri eman eta honek berehala ekin zion lanari. Kristalak positibatu eta Ereitenen blogaren bidez aurkikuntzaren berri ematea erabaki zuten. Zapirainek blogan idatzitakoak berehalako oihartzuna izan zuen komunikabideetan. Handik gutxira emakume baten deia jaso zuten Ereitenen, argitaratutako artikulu bat irakurri ondoren, argazki horien inguruko informazioa eskainiz. «Donibaneko emakume batek deitu zigun esanaz hark argazki horien berri bazuela», kontatu du Piak.

Emakume sanjuandarra —anonimatuan gorde nahi du bere izena— Getarian bizi da. Argazkiak Don Federico Olive Preitok ateratakoak direla kontatu du berak. “Emakume hark azaldu zigun nola 1910 urtearen inguruan edo, Madrilgo botikari bat Getariara joan zen bizitzera”. Lanbidez botikaria zen arren, Don Federico Olive Preitok argazkilaritza omen zuen pasio, eta beti ibiltzen omen zen argazki kamera eskuan. Botikaria ezkongabea zela, eta Getariako etxean alokairuan bizi zela kontatu du baita ere emakume sanjuandarrak.

Botikaria hil zenean, 1949 urtean, bere Getariako etxea hustu eta traste guztiak botatzea erabaki zuten etxearen jabeek. Etxea husteko mandatua Jose Domingo eta Fermin Olaskoaga Roteta anaiei eman zieten, hain zuzen ere, testigantza eman duen emakumearen osabei. Haien bidez jaso du berak orain topatu dituzten kristalezko negatiboen berri.

[nggallery id=44]

Zabortegitik artxibategira

Olaskoagatarrak zamalanetan aritzen zirela kontatu du haien ilobak, eta haiei egokitu zitzaiela botikariaren etxean zeuden traste guztiak gurdian bildu eta zabortegira eramatea. Zorionez, gurdian zegoena botatzen hasi zirenean konturatu ziren tartean argazki asko zeudela, eta material grafiko guztia artxibora eramatea erabaki zuten. Hala, esan daiteke, Olaskoagatarrei esker gorde dela urteetan orain ezagun egin den altxorra.

Argazkiak zein datatan ateratakoak diren ezin da zehatz-mehatz esan, baina, hainbat zantzu daude XX. mende hasierakoak direla baieztatu ahal izateko. Argazki gehienetan paisaiak ageri dira, bokalearenak. David Zapirainek blogean idatzi duenez, Arandoko lanak, espigoiarenak, 1904koak dira, eta argazkietan haren arrastorik ez dago. Horra datu garrantzitsua.

Arraunlariak ere erretratatu zituen Olivek, San Pedrokoak, bandera eta guzti. “Arraunlarietako batek Aita Manuel ematen du, baina Sanpedrotarra Arraun Elkartekoek ezetz diote, ez dela bera. Argazkia, haien ustez, 1906a baino lehenagokoa da”. Baina ezin zehatz-mehatz esan, Piak aitortu duenez. Data zehaztu ahal izateko ikerlanak, ziurrenik, sakonagoa beharko luke. Hala ere, litekeena da irakurleen artetik norbaitek informazioa osatu ahal izatea. Horratx gonbita.

“Niri pertsonalki, planoak asko gustatzen zaizkit”

Amagoia Pia, artxibozaina

Zergatik eta nolatan ekin zenion artxiboetan lan egiteari?

Nik arkeologia lanak egin nahi nituen eta nahi horrek bultzatuta Aranzadin hasi nintzen lanean. Han, gaur egun nire nagusi direnak ezagutu nituen. Dokumentalista bat behar zutela esan zidaten, hasiera batean pare bat hilabeterako. Ondoren enpresa sortu zuten, eta ordutik haiekin ari naiz lanean, oso gustura, eta arkeologia lanak erabat baztertuta. 2003az geroztik nago Ereitenen lanean, dokumentalista edo artxibozain gisa, tokatzen dena. Asteasu eta Villabonako artxiboetan era finkoan, eta horrez gain, batzuetan Getarian, besteetan Zegaman, Olaberrian… udalek kontratatzen dituzten zerbitzuen arabera, toki batetik bestera.

Artxiboak txukundu bitartean topatu dituzun harribitxien artetik zeintzuk dituzu kuttunenak?

Niri bereziki Asteasuko artxiboa gustatzen zait, emakumeen gaineko informazio asko dagoelako. Ez zait suertatu beste udal artxibo batzuetan emakumeei buruz hainbeste gauza topatzea.

Besteak beste, zeresan handia eman duten bertsoak topatu dituzu han,ezta?

1816. urtean emakume batzuk botatako bertsoak dira, euskaraz idatzitakoak. XIX. mendearen hasieran ere emakumeek bertsoak botatzen zituztela jakitea garrantzitsua da, batez ere beti nabarmendu izan direlako gizon bertsolariak.

Iraintzen duten bertsoak dira, auzi batean jasoak, eta emakume haien eguneroko bizimoduaren gaineko gauza piloa erakusten dutenak.

Asteasuko artxiboak baditu auzi asko gordeta. Auzietan informazio asko gordetzen da, deskribapenak oso zehatzak izaten direlako, eta horrek informazio asko ematen du. Ikuspegi horretatik, Asteasuko artxiboa, oso aberatsa da.

Hondarribiko artxiboan ere ari zara lanean.

Bai, Hondarribian planoak digitalizatzen ari gara. Artxibo historikoan plano pilo bat dauzkate, oso ikusgarriak. Niri pertsonalki, planoak asko gustatzen zaizkit.


Nazioarteko Biltzarreko mahaingurua eta Luis Silgoren hitzaldia

Antonio Rodriguez Colmenero, Edward Harris, Idoia Filloy, Joaquim Baxarias eta Eliseo Gil (Gasteiz, 2012-11-24). Mahaingurua. BideoaGasteizko hitzaldiak: ostraka.mundua.com

Luis Silgo Gauche, arkeologo eta hizkuntzalari valentziarra. Las inscripciones de Iruña-Veleia y las estabilidad de la lengua vasca. bideoa


Gaurtik itxita dago Kutxabankek San Lorentzon duen bulegoa

Kutxazaina mantendu dute eta hori erabilgarri egongo da aurrerantzean ere. Gainerako tramiteak egiteko kale Barriako bulegora joan beharko dute auzotarrek.

Kutxabankeko komunikazio bulegotik jakin arazi duten moduan, bi bulegoak batu eta handi bat egongo da aurrerantzean herritarren zerbitzura, "zerbitzu hobea emateko helburuarekin". San Lorentzoko bulegoan zeuden langileak kale Barriko bulegora pasa direla ere gaineratu dute.

Urtarrilaren 4an egon ziren zabalik azkenekoz San Lorentzoko Kutxabankeko bulegoak. Gaurtik, urtarrilak 7, aurrera kutxazaina egongo da bakarrik erabilgarri.

Laboral Kutxak auzo berean duen bulegoak, bestalde, zabalik jarraituko du.


Faboritoak esprintean?

Vuelta hasi zenetik lehen etapa lasaia izan da. Lasaia... lehen hiru orduetan. Baina azken ordu eta erdia tentsio handikoa izan da. Etengabe norabidea aldatuz ibili gara; haizeak ere jotzen zuen, eta taldea hainbat zatitan banatu da. Oso bizi ibili gara, eta, esprinterrentzat ia-ia azken aukera zenez, txirrindulari asko sartu dira aurrean. Ondorioa? Betiko erorketa. Dirudienez, inork ez du hartu min handirik, baina horrela erortzea arriskutsua izan da.

Harrituta geratu naiz sailkapen nagusian lehiatzen ari direnen artean zenbat erori diren ikusita. Ez dut ulertzen. Azken hiru kilometroetan arazo mekanikoren bat edukiz gero, denbora galera hori ez da pilatzen. Eta, horregatik, gehiegi arriskatzea iruditzen zait azken hiru kilometroan sartuta lehen hogeien artean egotea. Scarponi, Purito [Joaquim Rodriguez], Nibali... Ez da normala esprint batean horiek ere lurrera joatea. Pena ematen dit, aldekoak diren arauak baliatzen jakin behar delako. Bakoitzak jakin egin behar du bere momentua noiz den.

Kontua da azken momentuan tropela zatitzeko beldurrez egoten direla asko eta asko. Sarritan gertatzen da batzuek esprint betean pedalei eragiteari uztea, eta momentu horretan tropela zatitzea. Txirrindulari horien beldurrez sartzen dira sailkapen nagusian lehiatzen ari diren txirrindulariak esprintean, eta horregatik elkartzen dira txirrindulari gehiegi aurreko postuetan. Adibide gisa, Bruseghin 11. postuan helmugaratu da. Badakit erorikoa izan dela eta jendea aurrera egin ezinik geratu dela, baina esprint batean Bruseghin 11. postuan helmugaratzea... Erortzea ezin da saihestu, ezinezkoa da, baina esprinterrei euren lana egiten utzi behar zaie.

Eta, tira, biharko [gaurko] etapa aztertuta, amaiera oso gogorra da. %20tik gorako batez besteko aldapa dago azken kilometroan, eta oso egokia da Puritoren gisako txirrindularientzat. Hori bai, ihesaldia helmugara iristeko ere ez da etapa txarra.


Stand up paddle surf ikastaroa osteguneko 'Udan Blai! 'n

Gainera, Donostiako piraten Eskifaia kofradia ezagutuko dute.

Hondarribiako Hondartzara joango da 'Udan Bali!' saioa ostegunean, bertan Stand up Paddle Surf iakstoroa egitera. Saioko erredaktoreek taula gainean zutik eta arrauna hartuta abiatuko dute saioa, eta bien bitartean Itziar Aranguren esataria Gasteizko jaietan murgilduko da, eta Greenkana ekimenaz arituko da.

Udan Plotx lan taldekoak elkarte gastronomiko baten barruan sartuko dute Mikel Arana politikaria. Ondoren Summer of Labs ekimena ezagutuko dute. Tabakalera eta Erreteria herriaren artean egin duten sormen proiektua.

Bukatzeko Eskifaia kofradia berria ezagutuko dute. Donostiako Piraten kolektiboaren lehen kofradia da. Aurten gainera Aste Nagusiko irekiera beraiek eginen dutenez elkarte berriko kideak gonbidatu dituzte blaitzera.


Leire Etxaniz, berriz ere Master Cupeko txapeldun

Hirutik hiru garaipen eskuratu ditu Leire Etxaniz Bengoa Etxebarriko pilotariak Emakume Master Cupeko Binakako Txapelketan. Olatz Arrizabalaga izan zuen bikote lehenengo bietan eta Leire Garai ondoan irabazi du hirugarrena. Emakume Master Cupean txapel gehien jantzi dituen pilotaria da Etxaniz, eta “ahal bada”, gehiagori ere lekua egiteko prest dago.

Garaipenarekin “oso pozik” dagoela adierazi du Etxanizek. Partida estuagoa espero zuten, baina Patri Espinar eusteko erabilitako estrategiak emaitza hobeezinak eman zizkietela azaldu du. “Argi geneukan estrategia, Patriri pilota kendu eta jokoan sartzen ez uztea, eta lortu egin genuen”. Hala ere, emaitzak ez duela kantxan egon zen norgehiagoka erakusten dio. “Tantoak asko landu behar izan genituen, ondo defendatu genuen, eta eurak akats asko egin zituzten”.

Errenteriako finalerdien ostean final parekatuagoa espero zen arren, Leire Etxanizek eta Leire Garaik 22-5 irabazi zuten. Lan bikaina egin zuten etxebarritarrak eta gasteiztarrak. Lehen tantuetatik jarri ziren aurrean eta tantuak batzen joan ziren 12-0eko aldea lortuz. Alde horri buelta ematea ez zeukaten erraz Patricia Espinarrek eta Miriam Arrillagak. Usansolokoak oso urrutitik aritu behar izan zuen erasoan eta huts asko pilatu zituen, eta Espinar atzean baztertuta, lanez gainezka egon zen Mirian Arrillaga.

Zumarragako Beloki pilotalekuan giro bikaina egon zela azaldu du Etxebarriko pilotariak. “Ikusleen erantzun handia egon da. Asko izan ziren sartu ezinda geratu zirenak, eta jende horri erantzuteko, Zumarragako Udalak Zelai Arizti zinema ireki zuen pilotazaleek bi finalak pantailan ikusi ahal izateko, eta hori detaile polita izan zen”. Antolatzaileek egindako lan handia ere azpimarratu du Etxanizek, Emakume Master Cup txapelketari esker frontoiak bete direla azpimarratuz.

Emakume Master Cup amaitu badu ere, Leire Etxaniz ez dago atsedenik hartzeko. Gizonezkoekin batera ari da Bizkaia Cup txapelketa jokatzen palaz, eta Olatz Arrizabalaga gernikarragaz batera jokatuko du bai eta ere, asteburuan hasi den GRAVNI txapelketako palako norgehiagoka bikoteka.

Promozio maila. Maria Granado (Hernani) eta Ainhoa Lakuntza (Aduna) Uxue Oses eta Madalen Etxegarai oñatiarrekin neurtu ziren Promozio mailan. Etxegarai-Oses gazte oñatiarrek kontran jarri zitzaien partidari buelta ematea lortu zuten. Hamabira berdindu ostean, Aloña Mendiko pilotariak nagusitu ziren, eta Oses eta Etxegarairentzat izan ziren txapelak.


Berako Mendi Maratoi Erdian izena emateko epea zabalik dago

15-17 urtekoentzat 6,6 kilometroko lasterketa eginen da

Lasterketa apirilaren 19an izanen bada ere, Berako Maratoi Erdiaren bortzgarren edizioan izena eman nahi duenak dagoeneko egin dezake. Lasterketa antolatzen duen Manttale Mendi Lasterketa Taldeak martxoaren 2an, astelehena, ireki zuen epea eta hilaren 27a bitarte izanen da aukera, ez bada aitzinetik 400 parte-hartzaileren muga betetzen.

Ibilbidea aitzineko urteetakoaren berdina izanen da: 2.420 metroko desnibela eta 21 kilometroko luzera izanen ditu. Oraingoz, gizonezkoetan Ionut Zinkarena da markarik onena (1:41:27) eta emakumezkoetan Alizia Olazabalena (2:07:05). Zinkaren marka hobetzen duenak 300 euroko aparteko saria jasoko du, eta horrez gain, Ibardinera lehenengo ailegatzen denak 150 euro jasoko ditu. Maratoiko lehen hiru sailkatuek, berriz, emakumezko zein gizonezkoek, 250, 150 eta 100 euro jasoko dituzte, hurrenez hurren.

Izena emateko www.manttale.com web orrian egin behar da, eta 20 euro ordaindu behar dira.

Aurten, berrikuntza gisa, 15-17 urteko gazteentzat ere maratoia antolatu du Manttalek. Kiroldegitik abiatu eta Ibardinera bitarte 6,6 kilometroko bidea egin beharko dute. Izena aipatu web orrian eman behar da, sei euro ordainduta.


gaztelekua bixi-bixi!

Gaztelekuko gazteak, Txapa Irratia bisitatu eta irratigintzan jarraitzeko aukera izan zuten gaztelekuan bertan. Txatxilipurdiko irrati tailerra eraman genuen, ikus argazkian!

Gabonetan ere ekintza eta irteera mordoa egin ziren gaztelekuan, Bilbora ere joan ziren, azpiko argazkian Bilboko metroan ikus ditzakezue gazteak.

Urtarrilerako ere ekintza andana dauzkagu antolatuak, gerturatu eta informatu!


Elgetan ere Internet konexio azkarra hedatu gura du Foru Aldundiak

Operatzaileak laster hasiko dira herrian interesik dagoen ala ez aztertzen, Gipuzkoako Foru Aldundiaren babesarekin.

Gipuzkoako Foru Aldundiak programa berezia abiarazi du Internet konexio ultra azkarra lurralde osora hedatzeko. 2.500 biztanletik beherako herriendako da, eta tartean da Elgeta. Arduradunek azaldu dute herritarrek ez dutela instalazioa egiteko ezer ordaindu beharko. "Aldundiak inbertsioaren %95 ordainduko du, eta gainerakoa operatzaileen esku geratuko da", adierazi dute.

Hiru fasetan egingo dute programa, eta lehen faserako zabaldutako laguntza ildoa 1.480.000 eurokoa da. Herrigunetik 500 metro baino gertuago daude eraikinei edo ustiategiei eragingo die. Bigarren fasean kilometro bat baino gertuago daudenen txanda izango da, eta hirugarrenean bi kilometrora daudenena. Lehenengo eta behin Aldundia jarriko da harremanetan dagokien herritarrekin babestutako kanpaina bat dela azaltzeko. Ondoren, operatzaileen txanda izango da. Aztertu gura dute konexio azkarra instalatzeko eskaera dagoen edo ez herrian.

Zuntz optikoa Elgetan

Eusko Jaurlaritzaren ekimenez iritsi zen zuntz optikoa Elgetara, ekainean. Jaurlaritzaren eskumenekoak diren herriko eraikinetara eginda dago konexioa; KZgunera, osasun zentrora eta Herri Eskolara. Gipuzkoako Foru Aldundiak, orain, zuntz optikoa herri txikietara iritsi izana baliatuko du bestelako eraikinetara zabaltzeko.


Gaztetxearen aldeko okupazioa

Urruñako Gazte Asanbladak, herrian gaztetxe bat izateko aldarrikapenaren aldeko okupazioa antolatuko du ostegunetik larunbatera. Hiru egunez, herriko plaza okupatuko dute.

Urruña herriko plaza. / Gaizka Iroz

Orain dela sei urte sortu zen Urruñako Gazte Asanblada (UGA), herrian gaztetxe bat sortzeko asmoz. Sei urtez, gazteei zuzendutako aktibitate desberdinak eta gaztetxearen aldarria eraman dute aitzina. Abuztuaren 21, 22 eta 23an, Urruñako herriko plaza okupatzearen apostua egin dute gazteek. Hiru egun horietan, Urruñako gaztetxean antolatzen ahalko liratezken ekintza eta aktibitate desberdinak proposatuko dituzte.

Odile de Coral, Urruñako auzapezarekin bildu dira gazteak eta Urruñan gaztetxe bat izatearen aurka azaldu denez, UGA-ko gazteek, ostegunetik hasita eta larunbata arte iraungo duen okupazioa antolatuko dute.

Okupazio garaian, Urruñan gaztetxe bat izango balitz, bertan egiten ahalko liratezken aktibitateak plazaratuko dituzte eta bide beretik Odile de Coral jarrera salatu ere. Jokoak, tailer desberdinak, dantza, herri kirola eta beste hainbat aktibitatek jantziko dute okupazioa. Herritar guziak zein inguruko herriko gazte eta ez hain gazteak biltzeko xedea adierazi dute gazteek.


#A28 | Zaratamo | EAJ lehena, EH Bilduren aurretik. Elkarrekin Podemos hirugarrenera jaitsi da

EAJ nagusitu da Zaratamon hauteskunde orokorretan. %100 zenbatuta, 343 boto lortu ditu EAJk, 209 EH Bilduk, 181 Elkarrekin Podemosek, 151 PSEk, 31 PPk, 21 Ciudadanosek, 19 PACMAk eta 14 VOXek. Gauzak hala, Elkarrekin Podemos 2016ko Hauteskunde Orokorretan lehen indarra izatetik hirugarrena izatera pasa da Zaratamon, 100 boto galduta. Aipatzearren, eskuin muturreko alderdiak, VOXek, 14 boto lortu ditu.

%74,39ko partaidetza izan da Zaratamon.


Europako azken muturreraino joango dela iragarri du Puigdemontek

Alemanian bere kontrako auzia amaitu ostean, Belgikara itzuli da Carles Puigdemont. "Etxeko lanak egiteko" eskatu dio Pedro Sanchezi.

Kataluniako herriaren "bidezko kausa" defendatzeko eta preso politikoak askatu arte Europa osoa zeharkatuko duela iragarri du gaur Carles Puigdemontek, Belgikara itzuli berritan. "Nire bidaia ez da amaitu", esan du. Quim Torra Generalitateko presidentea alboan izan du Belgikara iritsi denean, bai eta berarekin batera Bruselara erbesteratu ziren kontseilariak ere.

Besteak beste, Pedro Sanchez Espainiako gobernuburuari mintzatu zaio Puigdemont: gobernura iritsi ostean karguaz jabetzeko nahiko asti izan duela ohartarazi dio, hitzetatik ekintzetara pasatzeko eskatu dio, eta oporretan "etxeko lanak" egitea galdegin. "Ezin da presidente izatera iritsi eta ez bazina bezala jokatu", esan dio. Espainiak Kataluniarekin duen arazo politikoa konponbidera eman behar duela ohartarazi dio. "Arrazoizkoa da pentsatzea, uda ostean urte politikoa abiatzen denean, bere errezeta zein den jakiteko argi pixka bat emango duela". Gainera, gogora ekarri du Sanchezi komeni zaiola PDeCATen babesa izatea.

Torrak berretsi du Generalitatearentzat "autodeterminazio eskubidea" izango dela lehentasuna legegintzaldi honetan. Halaxe jakinarazi zion Sanchezi Moncloan egin zuten bileran. Bi gobernuek jarrera kontrajarriak dituztela onartu du, baina elkar ulertzen saiatu beharko dutela nabarmendu du.


'Kontrako emaitza bat aurkitu da' 2018an egindako dopin kontroletan

Denboraldian zehar 100 kontrolak egin dira eta hauetatik 37 lehiaketan izan dira eta beste 63 lehiaketatik kanpo.

Elkartea sortu zen unetik egiten ari den bezala, 2018an ere ACTk dopinaren aurkako plangintza garatu du bere arraun lehiaketan.

Eusko Label Ligan eta Euskotren Ligan parte hartu duten kirolariei debekatutako sustantziak, edo kirolean debekatuta dauden metodoak antzemateko kontrolak egin dira. Dopinaren aurkako borrokan nabarmentzeko modukoa izan da ACTk, Elkarteko kide diren klubetako kideei egindako kontrolez gain, Eusko Label Ligan lehiatu nahi eta igoera play-offean parte hartu nahi zuten ARC eta LGT ligatako kirolariei ere egin dizkiela kontrolak.Aurtengoan, dopinaren aurkako 100 kontrolak egin dira. 37 lehiaketan eta 63 lehiaketatik kanpo, hauetatik, 48 espezifikoak izan ziren eritropoyesi-a aurkitzeko. Kontrolak egiten dituen homologatutako laborategiak eta AEPSADek eskura dituen baliabide eta teknikekin, aztertutako laginetan, kontrako emaitza bat aurkitu da. Kontrol honetan, play-offera joateko hautagaietako klub bateko arraunlari bateri egindakoa, S1-2 taldeko (beste eragile anabolizatzaile) sustantzia bat aurkitu da. Diziplinako batzordeari bidali zaio txostena eta hurrengo asteetan prozeduraren garapenari buruzko informazio gehiago zabalduko da.Bestalde, iaz bezala, eta dopinaren aurkako programaz barne, aurten Elkartetik hainbat ekintzak sustatu dira. Hain zuzen ere, klubentzako jardunaldi hezigarriak antolatu dira. Dopinaren gaiak kirolean egun daukan garrantzia aintzat hartuta, ACT Elkartearen nahia da, dituen baliabideekin, bere lehiaketaren baitan dopinaren aurkako programa garatzea hurrengo denboraldietan.


Mundumira 2010: autobusen ordutegiak eta jaialdiko guneak

Astebete bakarrik geratzen da aurtengo Mundumira jaialdirako eta dagoeneko Antzuolan hasi dira guztia atontzen: jaialdiko guneak, aparkalekuak, autobusak... Jaialdia zapatuan eta domekan izan arren, egubakoitzerako ere antolatu dira zenbait ekintza.

Maiatzak 28, egubakoitza

19:00 La voz de Iñaki – Iñakiren ahotsa filmaren proiekzioa.

Duela bi urte hildako Iñaki Ochoa de Olza alpinistaren mendizaletasuna deskribatzen du. (Torresoroa kultur etxea)

19:30 Kalejira Bentazarreko mutiko alaiak taldearekin.

20:00 SOS HIMALAYA fundazioaren aurkezpena. India, Nepal eta Pakistango umeei laguntza emateko sortu dute.

21:00 Herri afaria Plazan. Mahai eta jarlekuak egongo dira, janaria norberak eroango du. Plazan munduko gastronomia postuak zabalik egongo dira.

Maiatzak 29 eta 30erako

Autobusen ordutegiak

Mundumira 2010: autobusen ordutegia


Orekariek ez baitute bertigorik

Alavesek Abelardoren esku utzi du mailari eusteko esperantza. Teknikari espainiarrak denboraldia bukatu arte sinatu du. Aitortu du «erronka zaila» dela, baina «baikor» dago

Denboraldia sufrikario ari zaio bihurtzen Alavesi. Espainiako Kopan lehian ari da oraindik ere, baina egoera gero eta beltzagoa da ligan. Ereindakoa ari da jasotzen: udan ez zuen bermezko taldea osatu, eta, gainera, ez du asmatu teknikariekin. Luis Zubeldiak eta Gianni De Biasik ez dute jakin etekina ateratzen ageriko gabeziak ez ezik talentua eta sormena ere badituen talde bati. Asteen joanean okerretik okerrera egin du taldeak, eta oso ataka estuan dago orain: azkena da sailkapenean, eta salbazioa sei puntura du. Ez da alde ikaragarria, baina orain arte hamahiru partida behar izan ditu puntu kopuru hori lortzeko. Hasia da itxaropena galtzen. De Biasiren ordezkoarekin asmatu beste biderik ez du.

Bada, Abelardo Fernandez Pitu-k hartuko du italiarraren lekukoa. Paco Jemez zen arabarren lehentasuna, baina hark muzin egin die Alavesen eta Las Palmasen eskaintzei. Nahiago omen du Gabonak pasatu arte itxaron. Gasteizko taldea, ordea, ez dago itxaroteko; nahikoa denbora eta puntu galdu du jada. Hala, B plana aktibatu, eta Abelardo fitxatu du. Herenegun jada itxita zegoen akordioa teknikari espainiarrarekin, eta atzo egin zen ofizial. Jemezena baino apustu aproposagoa dirudi, estilo aldaketa ez baita horren bortitza izango. Jokamolde aldetik, De Biasiren eta Jemezen artean legoke Abelardo. Taldeak erasokor aritzea gustatzen zaio, baina defentsan ordenari eutsita. Alegia, oreka bila ibiltzen da.

Lagun mina du Bartzelonako teknikari ohi Luis Enrique. Biak eskola berera joan ziren umetan, eta urte askoan batera egin dute bidea. Hark Pitu izenarekin bataiatu zuen txikitan —pottokien pertsonaiengatik—, eta futbolaren munduan beti izan da ezaguna ezizen horrekin, bai futbolari gisa izandako ibilbide oparoan, bai behin aulkietara salto egindakoan. Goi mailako teknikari gisa, Sporting Gijonen aritu da soilik. Espainiako taldea Lehen Mailara igo zuen 2014-15eko sasoian, eta elitean iraunarazi hurrengo denboraldian. Eta hori dena, egoera ekonomiko eta instituzional zail baten erdian. Ordea, egoerak gainezka egin zion iragan sasoian, eta kargutik kendu zuten 18. jardunaldiaren ostean. Hortaz, argi-ilunak ditu curriculumean.

Erabaki zuzena hartu al du Alavesek? Zaila da jakitea. Alde batetik, ataka oso estuan dago Arabako taldea, eta egoera iraultzea egundoko erronka litzateke edozein entrenatzailerentzat. Eta, bestetik, klubeko agintariek okertuta daukate jo puntua, Zubeldia eta De Biasiren fitxaketek erakusten duten moduan. Dena oker ari zaie ateratzen. Nolanahi, Abelardok aspaldi jo zuen luzatua. Baloiari ostikoak emanez hazi zen, eta zelaitik aulkira igaro ostean, orekari bihurtu da. Sporting Gijonen beti izan zen soka fin baten gainean, oreka nola edo hala mantentzen. Gauza bera egin beharko du Alavesen. Kasu honetan, apurtzear dago soka. Halakoek uxatu egiten dituzte teknikariak; Abelardok, ordea, ez du bertigorik.

Bizitasuna giltzarri

Jokalari gisa ere aritu zen Alavesen, 2002-03ko sasoian. Ez zuen eman espero zena, lesioak tarteko, eta denboraldia bukatutakoan hartu zuen erretiroa. Teknikari gisa arrasto distiratsuagoa uzten saiatuko da. Atzo bertan aurkeztu zuen Arabako taldeak. Zailtasunez jakitun egon arren, baikor azaldu zen teknikari espainiarra. «Salbatu gaitezke, bai noski. Dugun guztia emango dugu, eta askoz hobeto ariko gara. Ziur nago». Ahalegin horretan, zaleen babes baldintzagabea izango dute. Abelardoren esanetan, itxaropena izateko motibo nagusietako bat da hori, jokalarien kalitatearekin batera. «Talde oso ona dugula uste dut. Eta zale onenak, Sportingekoekin batera. Bikaina ari da izaten Mendizorrotzako giroa. Egoera zailean zaudenean, funtsezkoa da jendearen babesa izatea».

Txertatuko duen estiloari dagokionez, ez zuen bermatu taldeak ondo jokatuko duenik; hori bai, nabarmendu zuen «oso bizi» ariko dela. «Zuzendu ditudan talde guztiek izan dute intentsitatea. Gero, baloia atean sartzen asmatu behar da. Erasokor aritzen saiatuko gara. Sportingen 4-4-2 eta 4-2-3-1 marrazkiak erabili nituen». De Biasik bere momentuan egin bezala, jokalari guztiei ireki zien atea Abelardok; harrobikoei ere bai. «Ez diot jokalarien adinari erreparatuko, errendimenduari baizik. Harrobian jokalari interesgarriak badaude, aukerak emango dizkiegu». Teknikariak Iñaki Tejadaren eta Javier Cabelloren laguntza izango du.

Sergio Fernandez kirol zuzendariaren arabera, Abelardo da une honetan Alaveseko teknikari kargua hartzeko pertsonarik egokiena. «Taldea, kluba, hiria, liga eta egoera ezagutzen dituen norbait behar genuen. Pituk baldintza guztiak betetzen ditu». Josean Kerejetaren aroko hamaikagarren teknikaria izango da —2011n sartu zen Alavesera Kerejeta—, eta sasoi honetako laugarrena.


"Teknologiari esker, metro koadro guztiak ez dira berdinak izango"

Ory Sistems enpresak sistema bat aurkeztu du hirietako etxebizitza txikietako metro koadroen erabilgarritasuna handitzeko. Larreak dio espazioaren «esfortzurik gabeko» eraldaketa dela gakoetako bat.


7-2 eta 4-2, San Mamesen jokatu diren Athletic-Rapid partiden emaitzak

Adiskidantzazko bi partida jokatu ditu Bilbon Austriako taldeak, 1924. eta 1973. urteetan, bietan zuri-gorriek irabazi dute.

Athletic Club eta Vienako Rapid taldeek hirugarren aldiz jokatuko dute San Mameseko futbol-zelaian Europa Ligako bigarren jardunaldian.

Aurrenekoa 1924. urtean izan zen, Mister Pentland entrenatzailea zela lagunartekoa jokatu zuten Austriako taldearen bidai bat aprobetxatuz; 7-2koa izan zen emaitza.

Bigarren neurketa Athleticen 75. urteurrenean jokatu zuten, Real Madrilekin eta Bayern Munichekin batera. Partida hartan 4 eta 2 irabazi zuten bilbotarrek Rojo, Villar, Lasa eta Carlos jokalarien golekin.

Mirolad Pavic zen entrenatzailea eta honako hau hamaikakoa: Iribar, Aranguren, Larrauri, Zubiaga (Nuñez), Guisasola, Rojo II, Lasa, Villar, Arieta (Carlos), Uriarte eta Rojo I.


Giro ederrean ospatu dituzte San Agustin jaiak Aizpurutxon

Ohiturari jarraituz, San Agustin jaiak ospatu dituzte Aizpurutxo auzoan, eta beste urte batez ez du hutsik egin bertso afariak. Atzo, asteazkena, adin guztietako hainbat lagun elkartu ziren Itziar jatetxean afariaz eta bertsoez gozatzeko. Iaz bezala, Iban Urdangarin eta Iker Zubeldia bertsolariak aritu ziren kantuan, trikitilariez lagunduta. Giro ederra nagusitu zen Aizpurutxon, eta aurtengoaz gozatuta, hurrengo urtera arte agurtu dituzte sanagustinak.


Emakumeen salerosketari eta prostituzioari aurre egiteko baliabide gehiago eskatu dituzte

Munduko Mendikuak GKE-ak "ardura" eskatu dio gobernuari eta baliabide ekonomikoak bideratu dezan emakumeen prostituzioari eta salerosketari aurre egiteko.

Parlamentuan egin du eskaera garbia Munduko Medikuak Gobernuz Kanpoko Erakundeak: Nafarroan existitzen den emakumeen salerosketari eta prostituzioari aurre egiteko baliabideak behar dira. Nafarroako Gobernuari egin dio zuzenean eskaera eta "arduraz" jokatzeko galdegin dio. "Baliabide ekonomikoa behar da emakumeen kontrako indarkeria mota guztiei aurre egiteko", azaldu du Yolanda Rodriguez Munduko Medikuak taldeko kideak. Emakumeenganako Indarkeriaren Aurkako Foru Legeak jasotzen duena betetzeko beharrezkoa da baliabide ekonomikoz hornitzea: "prostituzioan eta salerosketa baten baitan bizi diren emakumeei egoera horietatik ateratzeko aukera errealak eman behar zaizkie". Lehentasunak markatzea ezinbestekoa da, aurrekontua prestatzea eta gaian adituak diren profesionalak jartzea ere bai.

Ez da aurrekontua handitu egoera lazgarri horiei aurre egiteko. Ez dira baliabide espezifikoak bideatu ikerketara, hezkuntzara, prebentziora, arreta integrala ematera edota jasandako indarkeria aitortzera. Espainia mailan aitzindari da Nafarroako legea baina ezinbestekoa da garatzea.


Navarra Arenako frontoia, probatu eta zabaltzeko prest

Asegarceko Aimar Olaizolak eta Jon Mariezkurrenak eta Aspeko Aspeko Iker Irribarriak eta Julen Martijak probatu dute 3.000 ikusle bil ditzakeen instalazioa eta ontzat jo dute.

Navarra Arenako frontoia probatu dute Aspeko Julen Martijak eta Iker Irribarriak eta Asegarceko Aimar Olaizolak eta Jon Mariezkurrenak. Kantxa azkarra dela baloratu dute, tamaina egokia daukala eta ikusleak pilotariengandik gertu daudela.

Bizkaia frontoiaren tamaina antzekoa dauka eta, beraz, iragarri dute hainbat final eta partida garrantzitsu hartuko dituela. Momentuz, pilotariek oso ongi baloratu dute, azkarra da oso, eta, batez ere, atzelarientzako izanen du joko bizia. "Frontoi ona da, irudi bikaina dauka; Gasteizkoaren antza dauka", esan du Martijak. Olaizoak nabarmendu du "oso polita dela" eta "oso ongi" entzun daitezkeela pilotakadak.

Inaxio Errandoneak, Aspeko zuzendari komertzialak, ere frontoia baloratu du: "Ikaragarria" da, haren hitzetan, "goxoa" eta "soinu onekoa".

Ikusle andana eta soinu ona

3.000 pertsonentzako tokia dauka Navarra Arenako frontoiak, 2.000 aulki eta 600 metro koadroko azalera. Pistatik oso gertu daude eserlekuak, eta ikusleek bertatik bertara ikus dezakete jokoa. Handia izanagatik, gertuko ikuspegia eskaintzen du. Gainera, harmailak behean sartu eta sotoan gorde daitezke, frontoia eta ondoko pista batuz.

Bi bideo markagailizanen ditu, LED teknologiarekin, oraindik jarrita ez badaude ere. Horrez gainera, sostengarria da eraikina, sistema geotermikoa baitauka eta biomasa sortzeko egitura.

Soinuari dagokionez, zonaldeka moldatu daitekeen soinu sistema dauka. Bestalde, pilotarientzako eta epaileentzako berotzeko zonaldea dauka, erizain gunea, kafetegia, barra eta prentsa bulegoa.

Zabaltzeko unea

Irailaren 29an inauguratuko dute Master Codere finalarekin. Sarrerak navarrarena.com-en daude salgai, 10 eurotik 40 eurora. Eta beste hitzordu garrantzitsu bat: Lau eta erdiko finala. Bertan izanen da, azaroan.

2009an ekin zioten Navarra Arenaren eraikuntzari eta 2011an amaitu zuten, dena dela, ez da erabili izan urteotan instalazioa, gaur arte.


Dantzarik onena iritsiko da asteburuan Itsas Etxera

Itziar Mendizabal, Londresko Royal Ballet erakundeko lehen bakarlariak etxean dantzatuko du larunbatean, nazioarteko beste dantzari batzuekin batera. Mendizabal bera da ekitaldiko zuzendari artistikoa eta lehen mailako gala prestatu du. Esaterako, hondarribiarrak Londresko Royal Balleteko Nehemiah Kish lankidearekin bi pieza dantzatuko ditu.

20:00etan hasiko da emanaldia. Sarrerak Arma Plazan eros daitezke 35 euroan, baita Interneten ere. Agortuko ez balira, larunbatean Itsas Etxeko leihatilan izango da erosteko aukera, 18:00etatik aurrera.

Hirugarren aldia izango da Mendizabalek Itsas Etxean dantzatuko duena, 2012 eta 2017 urteetan eskainitako saioen ondoren. Oraingoan ere, nazioarteko izarrez inguratuta hurbilduko da Mendizabal auditoriora. Mendizabalez eta Kishez gain, Bordeleko Opera Nazionaleko Balleteko Alvaro Rodriguez Piñera, Oleg Rogachaev eta Marina Kudryashova, Portugalgo Companhia Nacional de Bailadoko Carlos Pinillos eta Filipa de Castro, eta Finlandiako Ballet Nazionaleko Claire Teisseyre izango dira galako dantzariak. Orotara, hamar pieza dantzatuko dituzte (ikusi errepertorioa behean).

Ibilbide itzela

Itziar Mendizabalek Elvira Ubiernaren eta Victor Ullateren eskoletan ikasi zuen dantzari izateko. 1997an Ullateren konpainiarekin hasi zen eta urte gutxitan etorkizun handia zuela argi utzi zuen hondarribiarrak. 2003an Zuricheko balletean sartu zen demi bakarlari gisa, 2006an Leipzigeko Balletean bakarlari gisa, eta 2008an lehen dantzari mailara igo zuten. 2010 urtetik da Royal Balleteko lehen bakarlaria.

Errepertorioa

Pie Jesus Requiem

Koreografia: Sir Kenneth MacMillan.

Musika: Gabriel Faure.

Dantzaria: Itziar Mendizabal.

Loti Ederra (III ekitaldiko biko pausoa)

Koreografia: Marius Petipa.

Musika: Piotr Ilitx Txaikovski.

Dantzariak: Marina Kudryashova eta Oleg Rogachev.

12

Koreografia: Carlos Labios.

Musika: Astor Piazzola (pianorako bertsioa Marcelo Nisinmanena, Filipe Pinto Ribeirok interpretatua).

Dantzariak: Carlos Pinillos eta Filipa de Castro.

Kortsarioa (Adagio II)

Koreografia: Marius Petipa.

Musika: Adolphe Adam.

Dantzariak: Claire Teisseyre eta Alvaro Rodriguez Piñera.

Afther the Rain

Koreografia: Christopher Wheeldon.

Musika: Arvo Part.

Dantzariak: Itziar Mendizabal eta Nehemiah Kish.

(etenaldia)

Romeo eta Julieta (Logelako ekitaldiko biko pausua)

Koreografia: Charles Jude.

Musika: Sergei Prokofiev.

Dantzariak: Claire Teisseyre eta Oleg Rogachev.

Nire ozeanoaren sakonean…

Koreografia: Ludmila Komkova.

Musika: Ezio Bosso eta Thomas Newman.

Dantzariak: Marina Kudryashova eta Alvaro Rodriguez Piñeira.

Easy… pas de deux

Koreografia: Carlos Pinillos.

Musika: Txaikovski.

Dantzaria: Carlos Pinillos eta Filipa de Castro.

Asturias

Koreografia: Alvaro Rodriguez Piñera.

Musika: Isaac Albeniz.

Dantzaria: Alvaro Rodriguez Piñera.

The Merry Widow

Koreografia: Ronald Hynd.

Musika: Franz Lehar (John Lanchberyk eta Alan Abottek egokitua).

Dantzariak: Itziar Mendizabal eta Nehemiah Kish.

Dantzariak

Itziar Mendizabal. Londreseko Royal Balleteko Lehenengo Bakarlaria.

Nehemiah Kish. Londreseko Royal Balleteko Dantzari Nagusia

Filipa De castro. Portugalgo Ballet Nazionaleko Dantzari Nagusia.

Carlos Pinillos. Portugalgo Ballet Nazionaleko Dantzari Nagusia.

Oleg Rogachev. Bordeleko Operako Balleteko Lehenengo Dantzaria.

Alvaro Rodriguez Piñera. Bordeleko Operako Balleteko Dantzari Bakarlaria.

Claire Teisseyre. Finlandiako Ballet Nazionaleko Dantzari Bakarlaria.

Marina Kudryashova. Bordeleko Operako Balleteko Dantzaria.


Herriko merkataritza indartzeko eta sustatzeko “lan egiten jarraituko du” Bermeoko EH Bilduk

Azokaren ondoko hormairudian egin dituzte adierazpenak

Herriko merkatal guneak, Alde Zaharra eta udal azoka apustu “garrantzitsuak” direla adierazi du EH Bilduren alkategai Idurre Bidegurenek: “merkataritzak bizia ematen die kaleei, eta herria soziekonomikoki bultzatzeko eta herria bizi mantentzeko balio du”. Hala, “ezinbestekoa” ikusten du merkataritzaren aldeko apustua egitea.

Alde Zaharrean merkataritza biziberritzeko, esaterako, bertan dauden lokalen egoera zein den aztertzen ari dira “jarduera berriak eta erakargarriak sustatzeko asmoz”. Era berean, Euskal Herriko Unibertsitatearekin (EHU) elkarlanean, Alde Zaharreko orubeen etorkizuna zehazteko proiektu bat martxan jarriko dutela azaldu du Bidegurenek.

Bestalde, izapideak errazteko eta formazioa eskaintzeko merkatariei aholkularitza eskaintzen jarraituko dutela dio alkategaiak. Are gehiago, ostalariei zerbitzu berezi bat eskainiko dietela azaldu du, “negozio erakargarriagoak egiteko aholkularitza izango da, proiektu nahiko aintzindaria da”.

Edertze planarekin jarraitzeko asmoa ere agertu dute, “Bermeoko merkatal guneak erakargarriagoak izateko”. Horietan, gainera, oinezkoei lehentasuna emateko neurriak hartuko dituztela jakinarazi dute.

Gaur goizean emandako prentsaurrekoan udal azoka biziberritzeko azken lau urteetan egin duten plangintza ekarri du gogora, eta dagoeneko zenbait pauso eman dituztela gogorarazi du: hormairudia, udal azokako araudia berritu, aparkalekuak egokitu, azoka bereziak antolatu… Ildo berean, azokako elkartea indartu dela ere aipatu du, “eta horri esker udalaren eta elkartearen arteko elkarlana indartu da”. Horien helburua pauso horiekin guztiekin jarraitzea dela esan du gaur Bidegurenek, udal azoka “kalitatezko bertoko produktu osasuntsuak erosteko gune erreferente izateko”.

“Herrian erosiz gero, herritarren lanpostuak mantentzen laguntzen da”, esan du Bidegurenek. Horretarako, herriko denden balio erantsia “argi izatea garrantzitsua” dela adierazi du.


Jaurlaritzak dio ez dela harritu epailearen erabakiagatik

Roberto Saiz EAEko Auzitegi Nagusiko epaileak Juan Jose Ibarretxe Jaurlaritzaren lehendakariaren kontrako auzia oraingoz artxibatu ez izana espero zutela esan du Miren Azkarate Eusko Jaurlaritzaren bozeramaileak, ez direla harritu. "Epaileak beti eman dio arrazoia Ermuako Foroak dioenari, eta fiskalak eta Ibarretxek esandakoaren kontra aritu izan da".

Azkarateren ustez, "justizia modu politikoan" ulertzen dutenek soilik ulertzen dute epailearen jokabidea. Ibarretxek epaitegira agertu behar badu, "duintasunez" agertuko dela esan du Jaurlaritzaren bozeramaileak.

Hala ere, auziaren artxiboa eskatuko dutela esan du Azkaratek, epaileak aukera hori eman diela-eta.

“Fiskalak azkenaldian hori esan du eta, hark eskatuko balio epaileari, honek behin betiko amaitu behar luke auzibidea”.


Haurren duatloiko argazki bilduma

Gaur eguerdian Zumaiako I. Duatloian parte hartzeko aukera izan dute haurrek. Hemen daukazue argazki bilduma.


Puigdemont: 'Urriaren 1aren bigarren itzuli gisa ekingo diegu A21eko hauteskundeei'

Carles Puigdemontk Junts per Catalunya zerrendaren aurkezpen ekitaldian egin ditu adierazpenak bideokonferentziaz.

Carles Puigdemontek larunbat honetan bideokonferentzia bidez esan duenaren arabera, hark gidatzen duen Junts per Catalunya zerrendak "Auzitegi Konstituzionalak baliogabetutako urriaren 1eko erreferendumaren bigarren itzuli gisa egingo dio aurre abenduaren 21eko hauteskundeei".

Junts per Catalunyak abenduaren 21erako prestatutako zerrendaren aurkezpen ekitaldian egin ditu adierazpenak bideokonferentziaz Carles Puigdemontek. Sant Julià de Ramos herriako Urriak 1 plazan antolatu dute aurkezpena.

"Urriaren 1eko espiritu da autoritarismoa gailendu dezakeen espiritua. Hori dela eta, herrien etorkizuna ez dela ministro kontseilu batean erabakitzen ulertu behar izan du estatuak, herrien etorkizuna hautetsontzietan jokatzen baita", ondorioztatu du.

Abenduaren 21eko hauteskundeei dagokienez, Puigdemonten aburuz "urriaren 1eko bigarren itzulia" dira, eta "beste garaipen historiko bat lortzea" espero du. Hala, "bakea eta demokrazia" izango dira aurrera egiteko bide bakarra.

"Estatua aldatu behar dugu, aroa aldatu ahal izateko, XX. edo XIX. mendean bizi den estatua alde batera utzi eta XXI. mendeko erronken inguruan hitz egiten duena lortzeko", defendatu du Puigdemontek.


Altzako Gurea Elkartera, irteera

Zikuñako Ama elkarteko zikloturistek bihar irteera Altzara egingo dute, Gurea Elkartera hain zuzen. Goizeko 09:00etan jarri dute elkartzeko ordua Zinkoenean, Altzara joateko.


ARGAZKI GALERIA: Lekeitioko Garraitz irlako komentuaren 400. urteurrena


San Martinak 2014 Bergaran: Nagusien danborrada

Azkeneko urteotan ohitura den moduan, San Martin Agirreren gurutziltzaketarekin eman zaio amaiera nagusien danborradari. Bederatzi konpainia aritu dira.


Bi hernaniar inputatuta, Txantxillako etxebizitza tasatuen zerrenda filtratzea egotzita

txantxillako etxebizitza tasatuetan adjudikatutako pertsonen zerrenda filtratzea egotzita, bi hernaniarrek inputatu gisa deklaratuko dute epailearen aurrean, asteartean. Marian Beitialarrangoitia alkateak salaketa jarri zuen, bere arabera, zerrenda hori Udalak onartu aurretik, argitara eman zelako, eta izenak publiko egitea delitua izan zitekeela iritzita. Ondorioz, Epaitegiaren bidez, ikerketa bat zabaldu zen. Abokatuak azaldutakoaren arabera, ikerketarekin identifikatu dira zerrenda «filtratu» zuten bi IP (ordenagailuen DNIa litzatekeena), IP horien jabeak izanda, bi hernaniar.

Udaleko foroan

Txantxillan egin diren etxebizitzetatik 33 etxebizitza tasatuak dira eta otsailean, adjudikatutako pertsonekin zerrenda osatu zen Udalean onartu zedin. Abokatuak esandakoaren arabera, zerrenda hori Udalak onartu aurretik, Udaleko foroan argitaratzen hasi zen norbait, behin eta berriz.


Eskultura eta pintura, politikaren ardatz

Juan Carlos I.a Espainiako erregeak Xabier Mikel Errekondo Zarzuela jauregian hartu zuenean, atrezzoari arreta jarri nion, bertan zeuden artelanek argazki askotan azalduko zirelako ustearekin jarrita zeudelako.

Aurreko astean gauza bera gertatu zitzaidan Iñigo Urkullu lehendakariak Asier Arraiz hartu zueneko argazkia komunikabideetan ikusi nuenean. Ondo pentsatutako agertokia izan daitekeela iruditzen zait, Gasteizko lehendakaritzaren egoitzan dagoen arte bilduma kontuan izanda. Gainera, lehendakariak EAEko politikariekin egin behar duen elkarrizketa sortaren argazki ofiziala izango dela ematen du, Urkulluk Idoia Mendia eta Arantza Quiroga toki berean hartu zituelako.

Itxuraz, hemendik aurrera euskal artea izango da politikarien bilgune adostasunak bilatzeko. Oteizaren Estela funeraria para un lugar en el País Vasco izeneko eskulturak bi politikariak elkartuko lituzke, eta lehendakariaren gainean dagoen Jose Barceloren pinturak gonbidatzailearen garrantzia azpimarratzeko balioko luke.

Ez da txarra euskal arteak guztion onarpena lortu izana. Garai batean zatitzeko balio izan zenak —Oteizaren eta Txillidaren arteko eztabaida garratzak edo Oteizak PNVren kontra botatako salaketa gordinak gogoratu besterik ez dago— gaur egun adostasun nahikoa du elkarrizketa sinbolizatzeko: ezkerretik eskuinera, eskuin espainiarretik ezker abertzalera, espainiar zentrotik eskuinera, denak elkartzeko prest daude euskal artearen inguruan. Agertoki berriaren sinboloa bihur dezake lehendakariak Oteizaren eskultura eta Barceloren pintura. Horretan behintzat aholkulari onak izan dituela onartu behar dut, asmatu dutelako tradizio formalista zorrotzezko mito sortzailea den eskultura eta informalismoaren bidetik datorren pintura espresiboa elkarrekin jartzearekin. Garbi dago 60ko hamarkadako euskal arteak onarpen handia lortu duela euskaldunen artean; artista batek zioen modura, Europako beste inongo gizartek lortu ez duena lortu du abangoardiak Euskal Herrian, Errusiako iraultzaren lehenbiziko epeetako artearen salbuespenarekin.

Hala ere, lehen aipatutako aholkulariek Oteizaren eskulturaren izenburuan erreparatu ote duten galdetu diot neure buruari. Estela funeraria para un lugar en el País Vasco izenburuak asko dauka esateko. Gure iragana oroitzeko ez litzateke txarra, hainbeste hildako kostatu den elkarbizitza sinbolizatzeko. Bestalde, zehaztu gabeko un lugar en el País Vasco delakoak ondo baino hobeto adierazten du gure lurraldetasun lausoa.


Onkologikoa zerbitzua urritzen ari dela salatu dute langileek

Hainbat lanpostu kendu eta zerbitzua murrizteko neurriak hartzen ari da zuzendaritza azken egunetan, langileen arabera. Gaur elkarretaratzea egin dute Kutxaren egoitzaren aurrean.

Onkologikoa lanpostuak kentzen eta zerbitzuak murrizten ari dela salatu dute gaur langileek. Kutxaren egoitza nagusiaren aurrean, Donostian, elkarretaratzea egin dute arratsaldean.

Murrizketa horiek azken egunetan erabaki ditu zuzendaritzak, langileen esanetan, eta kezka agertu dute Donostiako Onkologikoa hartzen ari den bideagatik.

Salatu dute ekainetik irailera 40 ohe gutxiago izango dituela zentroak, bi ospitaleratzeko kontroletatik bat itxi egingo dutelako.

Hainbat lanpostu murriztuko dituztela ere ohartarazi dute: ostalaritzako langileen laguntzaile bi, zaintzaile bat, erradioterapiako langile bat eta administrari postu bat galduko dituzte.

Gainera, erantsi dute sei mediku eta bost erizain kaleratu dituztela, "arrazoi objektiboengatik". Kontsulten arloa ere berrantolatu behar dutela esan dute langileek. Segurtasuneko postuetan ere murrizketak egin dituztela erantsi dute.

Neurri horiek guztiek Onkologikoa "desegin" egingo dutela ohartarazi du langileen batzordeak, eta eriei arreta emateko moduan kalteak eragingo dituztela. Langile batzordea aintzat hartu gabe erabaki dituztela ere salatu dute.

Gogorarazi dute 10.000 sinadura bildu dituztela dagoeneko Onkologikoaren alde. Change.org atarian ari dira sinadura horiek biltzen, Kutxa Fundazioari eskatuz Onkologikoa Osakidetzaren sarean txertatzeko.


Bake Bideak konferentzia bat egingo du legelariekin, Parisen

'Zigorraren zentzua bakearen ondoren' leloa izango du hilaren 13ko saioak; ETA osteko garaia aztertuko dute.


Errepidean hildakoen kopuruak gora egin du Hego Euskal Herrian

Istripuak gutxitu arren kalteak «iaz baino askoz handiagoak» izan direla aitortu du Eusko Jaurlaritzako Segurtasun sailburuorde Josu Zubiagak

«Datu hauek ez dira nahi genituzkeenak». Argi esan du Eusko Jaurlaritzako Segurtasun sailburuorde Josu Zubiagak. Izan ere, 2015eko urtarrilaren 1etik urriaren 15era bitartean, nabarmen egin du gora Hego Euskal Herriko errepideetako heriotza tasak; batez ere, Gipuzkoan. Oro har, 67 hildako zenbatu dituzte Ertzaintzak eta Foruzaingoak: iaz baino hamahiru gehiago.

Hala ere, iazko egoera «ezohikoa» izan zela nabarmendu zuen Zubiagak atzo, Eusko Legebiltzarrean egindako agerraldian: «Errepideetako hilkortasuna %50 murriztu zen iaz, eta hori ere ez zen normala. Datu horiek mantentzea ezinezkoa izango zela ohartarazi genuen orduan, eta horixe ikusten ari gara orain».

Kopuruak herrialdez herrialde aztertuta, gainera, errealitate eta joera kontrajarriak antzeman daitezke: Gipuzkoan, iaz baino ia bost bider lagun gehiago hil dira urriaren 15era arte; Araban, heriotza tasaren hazkundea askoz lausoagoa izan da; Bizkaian, berriz, ez da gorabehera nabarmenik nabaritu (2014an baino hildako bat gehiago); eta Nafarroan, azkenik, %36 murriztu dira errepidean hildakoak (21, iaz baino 12 gutxiago).

Zubiagak gaineratu duenez, istripuen kopuruak behera egin du, nahiz eta hilkortasun mailak gora egin duen. «Istripuen ondorioak askoz larriagoak izan dira aurten». Zehazki, 5.671 istripu erregistratu dituzte aurten Araba, Bizkai eta Gipuzkoan; iaz baino 305 gutxiago. Zaurituen kopuruak ere behera egin du. Zergatien artean, abiadura handia, gidarien arretarik eza eta alkoholaren zein bestelako substantzien kontsumoa aipatu ditu sailburuordeak. Halaber, auto istripuetan zendutako gidari eta bidaiarien artean, %20 segurtasun uhalik gabe zihoazen.

Egoera irauli eta Europak ezarritako helburuak betetze aldera, Jaurlaritzak abian dituen neurriak aletu ditu Zubiagak: besteak beste, kontzientziazio kanpainak, ikastaroak eta Ertzaintzaren kontrolak.


San Joan suak egitea debekatuta, aurten

Ez da egingo Plazako ohiko sua, eta auzoetan egin ohi direnak ere debekatu ditu Udalak.

San Joan jaietako ekintza berezienetako bat izaten da, urtero, San Joan egunaren bezperan egiten den sua. Baina festarik ez da izango aurten, bertan behera uztea erabaki baitzuen Jai Batzordeak, COVID-19aren ondorioz ezarritako osasun alarmagatik, eta ekitaldietan jende pilaketak saihesteko asmoz. Hori horrela, ez da egingo Plazan piztu ohi den sua ere.

Hala jakinarazi du Hernaniko Udalak: «herritarren segurtasuna bermatze aldera, San Joan gauean egin ohi diren suak debekatzea erabaki dugu. Hortaz, ez dugu egingo Plazan egin ohi dugun sua, eta debekatuta daude herritarrek auzoetan egin ohi dituztenak ere».

Beraz, herritarrek ezingo dute elkarrekin gozatu aurten, urteko egunik luzeenaz, eta ezta gau motzenaren magiaz ere, suaren inguruan bilduta.

Plazako sua ez ezik, egin gabe geratuko dira aurten, Akelarrearen antzerkia, herritarren aurreskua, eta San Joan Kantaita ere. Beste modu batera bizitu beharko dute gau berezia hernaniarrek, aurten.


NaBaik aldaketarekin "guztion Nafarroa" lortu nahi du

Altsasuko azokan izan dira NaBaiko Parlamenturako eta udalerako hautagai Asun Fernandez de Garaialde Lazkanok eta Jose Angel Agirrebengoa. Nafarroan benetan aldaketa posible izateko NaBai beharrezkoa dela adierazi dute. "Posible dugu eta nahi dugu aldaketa, bazterketa politiko sozial eta sindikalarekin bukatzeko". Horretaz gain, aldaketarekin NaBaik lortu nahi du "kalitatezko osasuna, hezkuntza, gizarte zerbitzu eta zerbitzu publikoak". Koalizioko kideek salatu dute "krisi politikoarekin erreforma fiskalik ez da egin eta gizarte gastuak bere horretan mantentzea, benetan haien aurrekontua txikitzea da"


Iturbe: "Euskaltelen eta akziodunen proiektua Euskadirekin dago konprometituta"

Euskaltelen presidenteak "marea laranja" errepidera itzultzea espero du, eta "bost urtean bezeroak bikoiztea", Virgin Telco markarekin Espainiako Estatuan zabalduz.

Euskaltelek "bost urtean bezeroak bikoiztu" nahi ditu, milioi eta erdiraino, Espainiako Estatuan Virgin Telco izenean zabalduz, Xabier Iturbe telekomunikazio enpresako presidenteak Radio Euskadin egin dioten elkarrizketa batean azaldu duenez. "Aurrez aurre lehiatu nahi dugu besteekin", azpimarratu du Iturbek, egingo duten eskaintza "malgutasunean" oinarritua izango dela eta telefono, sakelako edo Interneteko kontratuak banatzeko aukera egongo dela zehaztu aurretik.

Zegona enpresak erosi izanak zalantzan jarri du erabakiak non hartuko diren, baina Iturbek argi adierazi nahi izan du: "Euskal enpresa bat da. Erabakiak hemen hartzen dira. Bezeroak hemengoak dira. Proiektua eta akziodunak Euskadirekin daude konprometituta".

"Pandemiak askoz lan gehiago egitea ekarri du. Gehiago erabili dira teltefono finkoa, sakelakoa eta Internet. Interneteko langileek gogor egin dute lan". Xabier Iturbek aitortu du telekomunikazioek ongi erantzun dutela hiru hilabeteko jarduera horretan. Onartu du "saturazio" uneak izan direla, baina "azkar" konpondu dituztela. Euskaltelen presidentearentzat koronabirusak "joera batzuk azkartu" ditu, tartean telelana eta bideokonferentziak. "Euskaltelen bulegoetan ez dago inor, guztiek etxetik egiten dutelako lan". Iturbek esan du telelana aurrez aurrekoa baino "eraginkorragoa" ere badela, "konfinamenduan jendea oso adi egon da".

Donostian sortutako Mas Movil telekomunikazio enpresaz galdetuta (sektorean bezero gehien dituen bost enpresen artean dago), Xabier Iturbek erantzun du ez dela Euskal Herrikoa, "Mas Movil Madrilen" dagoelako. Esan du Mas Movilen proiektua erosketekin hazi dela, baina Euskaltelen hazkundea "industrialagoa" dela. Zegonak Euskaltelen proiektua bere egin duela adierazi du Iturbek, eta errepideak laranja kolorez betetzeko asmoa dute, Euskadi Fundazioa babestuta.


Donibane Lohitzuneko Xistera finala jokatuko dute Alberdik, Vidalek eta Manzisidorrek

Bihar [irailak 2] Xistera zirkuituko Donibane Lohitzuneko zesta-punta jaialdiko finalak jokatuko dira Campos Berri frontoian, 20:30ean. Jaialdia, gainera, zirkuitu barruan Iparraldean jokatuko den lehen pilota jaialdia da.

Finalari dagokionez, bertan Lea-Artibai eta Mutrikuko hiru ordezkarik parte hartuko dute. Alde batetik, Berriatuko klubeko Antxon Alberdi etxebarritarrak nagusien mailako finala jokatuko du, eta, bestetik, Danok Bateko Mikel Manzisidorrek eta Berriatuko Unax Vidalek batera jokatuko dute gazte mailako finala.

Jaialdia gazte mailako finalarekin hasiko da, eta bertan Unax Vidal berriatuarrak eta Mikel Manzisidor mutrikuarrak osatutako bikoteak Donibane Lohitzuneko Luzean klubeko Theo Laborderen eta Tolosako Beotibar Klubeko Alex Ibañezen aurka neurtuko dituzte indarrak.

Donibane Lohitzuneko finalaren aurkezpena. Argazkia: Xistera

Nagusien mailan, berriz, titulua lortzeko lehia erabakigarria izango dela nabarmendu dute antolatzaileek. Izan ere, Jagoba Narbartek errebantxa hartu nahi du Antxon Alberdiren aurka. “Uztailaren 9an Markina-Xemeinen jokatu zen finalean Etxebarriko puntista atera zen garaile”. Bikoteei dagokionez, Berriatuko Antxon Alberdik eta Gasteizko Suso Nuñok osatutako bikoteak Luzean Klubeko Benoit Majaren eta Donostia Jai Alaiko Jagoba Narbarteren aurka jokatuko dute finala.

Jaialdi solidarioa

Antolatzaileek aurreratu dutenez, gainera, Donibane Lohitzuneko finala solidarioa izango da. “Fibrosi kistikoaren aurka borrokatzeko dirua batuko da Campos Berri frontoian ospatuko den jaialdian”.

Jaildirako sarrerak bost euroan salduko dira, eta bertan lortzen den dirua Vaincre la Mucoviscidose elkarteari bideratuko zaio.


Hasi da Donostiako Aste Nagusia

Ohiko kanoikadak eta 'Artillero' kantak eman die hasiera jaiei. Festak zortzi egun iraungo ditu eta musika eta su artifizialak izango dira protagonista. Lehen aldiz, ez da zezenketarik izango.

Donostiak Gasteizen lekukoa hartu du eta 2013ko jaietan murgildu da. Ohiko hasiera izan du Donostiako Aste Nagusiak: kanoikada eta 'Artillero' kanta ospetsua.

Juan Karlos Izagirre Donostiako alkateak jaietan parte hartzeko deia egin du. Halaber, herritarrek bultzatutako ekimenak "sendotu" direla azpimarratu du. "Aste Nagusia aste zoragarria da, gozatzeko modukoa", adierazi du alkateak.

Izagirrek azaldu duenez, "hainbat ekitaldi finkoak dira, su artifizialak eta musika emanaldiak, esaterako". Hala ere, "beste batzuk aldatu ditugu, hoberako gainera". "Hainbat elkartek, gaztek edo Donostiako Piratak elkarteak, adibidez, zenbait proposamen egin dituzte eta egitarauan barneratu egin ditugu", esan du alkateak.

Zezenketarik gabe

Udalbatzako kide guztiak kantuan eta dantzan aritu dira Udaletxeko terrazan jaietako boluntarioekin batera. Hain zuzen, Juan Karlos Izagirre alkateak harrera egin die boluntarioei, eta eskerrak eman dizkie egiten duten lanagatik.

"Zuek gabe ez litzateke Aste Nagusirik egongo, ezta hirian egiten diren gainontzeko jairik ere. Ohorea da zuekin lan egitea eta beti lanerako prest zaudetela jakitea", azpimarratu du alkateak.

Zezenketarik gabeko lehen Aste Nagusia izango da aurtengoa. Horrez gain, su artifizialen lehiaketak 50 urte betetzen ditu. Hori dela eta, aurreko edizioetako irabazleak gonbidatu dituzte.

Egitaraua

Aurtengo Su Artifizialen Nazioarteko Txapelketan, su etxe hauek parte hartuko dute: Zaragozana (Zaragoza), Luso (Portugal), Astondoa (Bizkaia), Pirofantasia (Valentzia), Ip Innovative (Alemania), Ricasa (Valentzia) eta Foti International Fireworks (Australia). Abuztuaren 17an, larunbatean, EUROPLA pirotekniaren (Valentzia) ikuskizunak emango dio amaiera txapelketari.

Kontzertuei dagokienez, Auryn, Julieta Venegas, Betagarri, Gatibu, Los Chikos del Maiz eta Habeas Corpus, Obrint Pas eta Fermín Muguruza izango dira Sagueseko agertokian.

Horrez gain, aste osoan umeentzako puzgarriak egongo dira, Okendo plazan (11:00etatik 14:30era eta 16:00etatik 20:00etara). 17:00etatik aurrera, haurrentzako jokoak eta tailerrak ere izango dira.

Kontsulta ezazu egitarau osoa: Programa de Semana Grande 2013 (jatorrizkoa, gaztelaniaz).


Sute bat izan da Azkoitian, eta pertsona bat artatu dute

Azkoitiko Ugarte kalean sute bat izan zen atzo gauean, 21:00ak inguruan. Igeltseritza materiala zegoen biltegi batean piztu zen sua, eta Ertzaintzak jakinarazi duenez, pertsona bat artatu zuten lekuan bertan, kea arnastearen ondorioz. Biltegi barruan zegoen ibilgailu bat ere kaltetua izan zen.

Ertzaintzaren arabera, ez dakite zerk sortu zuen sua. 23:00etarako sua itzalduta zegoen.


Eibarrek erronka handienetakoa du gaur Real Madrilen aurka, Ipuruan

Ligako lehen sailkatua eta munduko talde onenetakoa menderatzeko partida biribila egin beharko dute Gaizka Garitanoren jokalariek

Eibarrek Lehen Mailara igotzea lortu zuenean, zale, jokalari, entrenatzaile, zuzendaritzako kide, klubeko langile eta kazetari guztien gogora etorri ziren Ligako partida eta aurkari handienak. Gaur beteko dute ametsetako bat denek, Real Madril ahaltsua datorrelako Ipuruara, Ligako hamahirugarren jardunaldian.

Igoera lortu zuenetik Eibarrek igaro dira hilabete batzuk, eta ospakizunak eta aurkari handien kontra jokatzeko desirak urruti geratu dira. Lehia aspaldi hasi zuten jokalariek, eta gaur ere beste hiru puntu izango dituzte jokoan. Aurkaria Ligako liderra eta munduko talde onenetakoa izanda ere, Eibarrek serio-demonio lehiatu beharra dauka, puntu guztiak direlako garrantzitsuak. Gaizka Garitanok esaten duen bezala, «puntuak edozein tokitan eta edozeinen aurka lor daitezke». Gaur da aukera horietako bat, aurkariaren tamaina sekulakoa dela kontuan izanda betiere.

Festa giroa izango da gaur Eibarren egun osoan, eta zelaian ere aldarte horretan azalduko dira zaleak. Halakotik gutxi izango da, ordea, zelaian. Eibarrek ondo baino hobeto daki zer egin behar duen Real Madril ahaltsua menderatzeko. Garitanok garbi esan zuen atzo, prentsaren aurreko agerraldian: «Defentsako lan ona egin behar dugu ezinbestean. Beraiek bost gol sartzen badizkigute, alferrik izango da, guk ez dizkiegulako sei sartuko».

Defentsan oinarrituz, erasoan ere min eman beharko dio etxeko taldeak kanpokoari. Partida osoa atzean sartuta etxekalte izango delako Garitanoren taldearentzat. Goiz edo berandu, Real Madrilek baliatu egingo luke aukeretako bat partidako puntuak eramateko.

Eibar, lau jokalari gabe

Garitanok ezingo ditu taldeko jokalari guztiak erabili. Hemeretzi bakarrik dauzka jokatzeko moduan, Didac eta Piovaccari min hartuta daudelako, eta Raul Navas eta Lillo zigortuak, txartelak tarteko. Entrenatzaileak ez dio aparteko garrantzirik eman horri: «Guk nahikoa ditugu 11 jokalari zelaian eta hiru aulkian partida jokatzeko». Lehia historiko eta zail honi aurre egiteko ez dago pentsamolde hoberik.


Lapitze auzoa ezagutzeko martxa egingo dute igande honetan

Elitxu Auzo Elkarteak ibilbidea antolatu du etzirako, Lapitze auzoan barrena, 10:00etan hasita. Pio XII. plazan jarri dute abiatzea eta helmugaratzea; amaieran, musika, dantzak eta pintxoak izango dira parte hartzen duten guztientzat.


Haurrak noiz arte konfinatuta etxean? #bizipenak

Azken egunotan sare sozialetan irakurri dugu umeak kalera ateratzearen aldeko aldarria. Egoeraren larriaz kezkatuta, zenbait guraso kalera ateratzen ari da haurrak aire zabalera ateratzeko galdea. Bestetik, protesta antolatu dute sare sozialen bidez “Haurrak SOS” lemapean. Gai honi heldu nahi izan diogu Bilbo Hiria irratian. Bestelako kezka batzuk konpartitu dituzte hezitzaileek: konfinamendua nolako testuinguruan bizitzen ari dira haurrak? Baliabide nahikorik dituzte egoera ulertzeko? Asko italiara begira jarri dira. Italiako Gobernuak aste honetan egindako zehaztapenen arabera, umeek etxetik gertu eta gurasoetako batek lagunduta kalera irten ahal izango dute aurki. Baina hemen, zergatik ez? Kontuak kontu, apirilaren 26ra arte gutxienez etxean egon beharko dute konfinatuta.

https://bilbohiria.com/docs2/2020/Ibaizabal/200414_HaurrakKalera.mp3

Deskargatu hemen.